Bagaimana Obor-Obor Boleh Hidup Tanpa Jantung Dan Otak?

Di atas muka Bumi ini, terdapat terlalu banyak haiwan-haiwan aneh dan adalah tidak mengejutkan untuk mengetahui bahawa sebahagian besar daripadanya ditemui di dalam air memandangkan jumlah keluasan laut yang tidak terhingga.

Dan jika anda pernah berhadapan dengan haiwan ini di laut atau di pantai, pasti menyedari bahawa haiwan ini tersangat unik.

Walaupun obor-obor dikenali sebagai jellyfish dalam bahasa Inggeris, namun sebenarnya ia bukanlah sejenis ikan. Haiwan ini adalah jenis plankton dan saudara jauh bagi karang dan anemoni laut.

Yang paling penting adalah tubuh badan haiwan ini terdiri daripada air dan langsung tidak memiliki tulang. Malah, obor-obor terdiri daripada kira-kira 95% air!

Untuk membuatkan anda lebih jelas, bayangkan seekor obor-obor dibawa air ke tepi pantai. Selepas beberapa ketika, haiwan ini akan lenyap begitu sahaja disebabkan oleh penyejatan.

Ciri-ciri menarik yang lain pada haiwan ini adalah sesungutnya, namun tidak semua spesies memilikinya. Sesungut-sesungut ini mempunyai dua fungsi iaitu digunakan untuk menangkap makanan dan juga alat mempertahankan diri.

Setiap sesungut diliputi dengan sel-sel khas yang dipanggil cnidoblasts, yang mampu memberikan sengatan yang sangat menyakitkan dan berbahaya.

Apa sebenarnya yang dilakukan oleh obor-obor ketika ia menyengat mangsa adalah menyuntik racunnya ke dalam badan anda.

Racun ini yang merupakan neurotoksin memberikan kesan kepada otak dan digunakan untuk melumpuhkan atau membunuh mangsa namun ia tidak membawa maut bagi manusia.

Sekiranya anda disengat, anda akan mengalami satu set gejala yang termasuk rasa sakit, ruam kulit, demam dan kekejangan otot.

Cara terbaik untuk menangani sengatan ini adalah dengan menyapu kawasan yang terjejas dengan alkohol, cuka atau ammonia.

Dari segi pemakanan, obor-obor kecil memakan ikan kecil dan zooplankton manakala obor-obor yang lebih besar memakan  krustasea (ketam, udang dll) dan juga haiwan air yang lebih besar.

Aspek yang paling menarik pada haiwan aneh ini adalah bahawa selain tidak mempunyai tiada tulang, mata atau insang, obor-obor juga tidak memiliki otak!.

Ia juga tidak mempunyai hati. Dengan itu, bagaimana haiwan ini boleh meneruskan hidup apatah lagi menjalani kehidupan seperti biasa seperti hidupan lain?

Walaupun obor-obor tidak mempunyai otak atau sistem saraf pusat, haiwan ini mempunyai satu set saraf yang sangat asas di pangkal sesungutnya.

Saraf ini dapat mengesan sentuhan, suhu, kemasinan dan sebagainya, serta obor-obor bertindak balas dengan rangsangan-rangsangan ini.

Oleh kerana obor-obor tidak mempunyai otak, ia hidup secara pasif yang mana bergantung sepenuhnya pada refleks automatik mereka.

Ia mengesan cahaya melalui sel-sel sensitif cahaya. dan bergerak dengan sendirinya.

Sama seperti ini tetapi dengan menggunakan sel-sel rasa yang berbeza, obor-obor juga boleh mengesan bahan kimia di dalam air dan mengekalkan keseimbangan badan.

Oleh kerana ia tidak mempunyai otak, pergerakan haiwan ini juga terhad dan sangat bergantung kepada arus laut untuk hanyut, supaya dapat berpindah habitat.

Menangkap mangsa juga bergantung kepada peluang kerana obor-obor tidak memburu makanan secara aktif, sebaliknya hanya menunggu mangsa terkena sesungutnya.

Pertama sekali kita harus memahami dengan tepat apa sebenarnya fungsi jantung.

Secara amnya, jantung bertanggungjawab untuk mengepam darah ke seluruh tubuh supaya sel-sel haiwan dapat mendapatkan oksigen dan nutrien dari darah dan mengeluarkan sisa larut, seperti karbon dioksida.

Walau bagaimanapun, apa yang istimewa tentang anatomi obor-obor adalah ketebalan lapisan luar badan haiwan ini yang dikenali sebagai Ectoderm.

Ectoderm ini adalah sangat nipis dan ia membolehkan oksigen meresap ke dalam badan obor-obor dengan mudah.

Obor-obor juga mempunyai sistem pencernaan yang sangat ringkas, di mana nutrien mudah meresap ke seluruh badan.

Kedua-dua proses ini iaitu penyebaran oksigen dan nutrien tidak perlu pam yang kuat seperti jantung baginya untuk meresap ke seluruh badan organisma ini, disebabkan oleh kesederhanaan anatomi obor-obor.


Mengapa Kucing Sangat Takutkan Timun?

Pastinya kebanyakan pengguna internet dan pembaca iluminasi.com pernah menonton video-video yang memaparkan telatah kucing yang sangat terperanjat apabila melihat timun.

Dalam video-video tersebut, haiwan comel ini akan melompat dengan begitu tinggi atau melarikan diri sepantas yang mungkin setelah menyedari bahawa terdapat timun berhampirannya.

Ini seolah-olah membuatkan timun mempunyai ciri-ciri yang sangat menakutkan kucing.

Persoalannya, mengapakah kucing begitu takut dengan sayur-sayuran ini yang mana langsung tidak kelihatan seperti berbahaya?

Terdapat beberapa teori tentang hal ini dan yang paling popular adalah bahawa timun mengingatkan kucing kepada ular yang mana merupakan pemangsa yang sangat berbahaya.

Menurut Con Slobodchikoff, pakar tingkah laku haiwan dan penulis Chasing Doctor Dolittle: Learning the Language of Animals, kucing mempunyai naluri yang sangat kuat untuk menghindarkan diri daripada ular.

Dan disebabkan oleh timun kelihatan seperti ular, naluri kucing yang ketakutan membuatkannya terkejut dan bertindak balas dengan begitu drastik.

Satu lagi teori adalah kemunculan timun berhampiran dengan kucing tanpa pengetahuannya adalah perkara yang membuatkan haiwan ini ketakutan, dan bukannya timun itu sendiri.

Menurut Mikel Delgado, perunding tingkah laku kucing yang disahkan yang mempelajari tingkah laku haiwan serta hubungan antara kucing dan manusia, hal ini adalah serupa dengan mengejutkan seseorang dengan menyelinap ke belakang mereka.

Jika anda meletakkan benda lain seperti buah nenas atau durian, kucing tersebut mungkin akan memberikan tindak balas yang sama seperti timun.

Ini bermakna, jika kehadiran timun itu diketahui oleh kucing terlebih dahulu, ia tidak akan terkejut atau ketakutan.

Walaupun video yang memperlihatkan kucing yang takut dengan timun dan buah-buahan lain kelihatan sangat menghiburkan, pakar-pakar menasihatkan supaya kita tidak melakukan prank yang sama kepada haiwan kesayangan di rumah.

Ini adalah kerana hal ini tidak baik untuk haiwan tersebut di mana boleh mencederakan diri haiwan, memecahkan sesuatu ketika ia ingin melarikan diri dan juga boleh membawa kepada tekanan jangka panjang.


Penjara Ini Gunakan Kucing Untuk Pulihkan Banduan

Siapa cakap kucing tak boleh mengubah hidup seseorang? Haiwan peliharaan bukan sahaja menjadi sahabat kepada manusia tetapi juga seringkali menjadi penyembuh.

Malah, kuasa terapi yang dimiliki kucing dan anjing telah diketahui selama bertahun-tahun.

Haiwan-haiwan berbulu ini membantu kita mengurangkan kemurungan dan kegelisahan, berasa kurang kesepian, meningkatkan mood dan juga menurunkan tekanan darah.

Walau bagaimanapun, satu aspek lain tentang kemampuan haiwan-haiwan ini untuk mengubah kehidupan sering diabaikan, keupayaan untuk membantu penghuni penjara.

Pada tahun 2015 di Indiana, Amerika Syarikat, Animal Protection League telah memulakan satu program yang sangat menarik dan menakjunbkan di Penjara Pendleton, yang dikenali sebagai F.O.R.W.A.R.D.

Idea di sebalik inisiatif ini adalah untuk mengambil haiwan dari tempat perlindungan kucing dan meletakkannya di penjara ini supaya para banduan dapat menjaga haiwan-haiwan tersebut.

Program ini terbukti dengan begitu pantas dalam memberi manfaat kepada kedua-dua yang terlibat iaitu kucing dan para banduan.

Kebanyakan kucing yang terdapat di tempat perlindungan haiwan sering kali mempunyai sejarah penderaan dan penganiayaan yang sangat lama sehingga meninggalkan kesan buruk seperti tidak dapat bersosial dengan manusia dengan baik.

Kucing-kucing malan ini menjadi kurang percaya kepada manusia dan mempunyai peluang yang lebih rendah untuk diambil dan dipelihara oleh orang.

Apa yang diperlukan kucing-kucing ini adalah kesabaran dan kasih sayang sebelum mereka dapat mencari rumah untuk selama-lamanya, serta program pengubahsuaian tingkah laku dan kepercayaan ini memberikan haiwan-haiwan ini peluang kedua untuk hidup gembira.

Aktiviti-aktiviti seperti memberi makan, membersihkan dan menjaga kucing ini oleh pada banduan menjadikan haiwan ini lebih sosial dan juga kembali percaya kepada manusia.

Walau bagaimanapun, kucing-kucing ini bukanlah satu-satunya yang mendapat manfaat daripada program ini.

Para penghuni penjara juga mendapat peluang yang baik untuk belajar bagaimana menjaga dan mengambil tanggungjawab terhadap makhluk hidup.

Direktor penjara tersebut, Maleah Stringer, memberitahu bahawa para banduan sangat gembira diberikan peluang untuk menjaga dan menyayangi sesuatu, selepas lama hidup di sebalik tirai besi.

Ini mengajar banduan tentang tanggungjawab, bagaimana untuk berinteraksi dalam kumpulan menggunakan cara tanpa keganasan dan memberikan rasa cinta tanpa syarat terhadap haiwan peliharan, sesuatu yang mana tidak pernah diketahui oleh mereka.

Program ini juga telah mengurangkan kesunyian banduan pesalah  dan meningkatkan harga diri mereka.

Sejak penubuhan program ini, pesalah mempunyai motivasi untuk mendaftar di sekolah, mendapatkan pekerjaan, mematuhi peraturan unit, dan meningkatkan kebersihan mereka agar mereka menjadi peserta.

Kehadiran haiwan telah menambah ketenangan baru ke lingkungan terapi dan memperkuat semangat masyarakat.

Program haiwan yang sama tersebar merentas jabatan pemulihan dan salah satunya telah ditubuhkan di Unit Pemulihan Khas Kompleks Monroe oleh organisasi ini yang diberi nama Purrfect Pals.

Dan walaupun kelihatan seperti remeh, namun program ini telah terbukti sangat berkesan.


Wanita Ini Mempunyai "Superpower" Untuk Hidu Pesakit Parkinson

Parkinson adalah penyakit sistem saraf yang menyebabkan berlakunya gejala seperti gegaran, ketegangan otot, pergerakan tidak tepat dan Perlahan. Ia biasanya dihidapi oleh warga emas dan mereka yang sudah berusia. Parkinson biasanya dikaitkan dengan kemerosotan ganglia basal (rangkaian asas otak yang bertanggungjawab untuk pergerakan) dan kekurangan dopamin neurotransmitter.

Sehingga hari ini, tiada ujian khusus untuk mengdiagnosis penyakit ini. Biasanya, doktor hanya mampu untuk mendiagnosis Parkinson berdasarkan sejarah perubatan seseorang itu sahaja.

Namun, segalanya mungkin berubah kerana seorang wanita dari Scotland bernama Joy Milne. Joy mampu mengetahui jika seseorang itu menghidap penyakit otak ini hanya dengan menghidu sahaja. Lebih mengagumkan, dia mampu menghidu sebelum seseorang itu terkena Parkinson.

Kali pertama Joy sedar tentang kebolehannya adalah ketika terbau sesuatu yang 'kuat' seperti bau kesturi pada suaminya, Les Milne. Les yang telah meninggal dunia pada tahun 2015 didiagnos dengan Parkinson pada umur 45 tahun tetapi Joy mendakwa bahawa dia menyedari bau kuat itu 10 tahun lebih awal. Dia kemudian perasan bahawa bau yang sama juga ada pada penghidap Parkinson lain.

Joy pernah diuji untuk menghidu beberapa sampel kapas yang diambil daripada sekumpulan orang di mana ada di antara mereka menghidap Parkinson. Pengkaji terkejut dengan kebolehan Joy mengenal pasti setiap kapas milik pesakit Parkinson.

Malah, Joy juga berjaya mengenal pasti seorang individu yang mempunyai Parkinson tetapi belum didiagnosis doktor pakar kerana dia tidak menunjukkan sebarang gejala berkaitan penyakit itu.

Sejak itu, saintis mula bekerjasama dengan Joy untuk mengenal pasti apa sebenarnya yang dihidunya. Bau itu dipercayai ada kaitan dengan sebum iaitu rembesan berminyak yang dikeluarkan kelenjar untuk menjaga kulit dan rambut secara semula jadi. Penghidap Parkinson biasanya menghasilkan sebum lebih banyak berbanding orang biasa.

Walau bagaimanapun, penyelidik ingin mengetahui dengan lebih tepat apakah molekul yang dihidu oleh Joy sehingga mereka mengambil sampel kimia pada ramai pesakit Parkinson untuk dianalisis.

Menurut salah seorang pengkaji dari University of Manchester, Dr. Perdita Barran, mereka merangka beberapa eksperimen untuk meniru kebolehan Joy dalam menghidu penyakit itu. Mereka mengambil sampel kimia daripada 64 orang sukarelawan di mana sebahagian menghidapi Parkinson manakala sebahagian lagi tidak.

Mereka mendapati bahawa pesakit Parkinson mempunyai lebih banyak asid hippuric, eiconsane, oktadecanal dan beberapa lagi bahan kimia dalam sebum mereka. "Superpower" yang dimiliki Joy telah membantu saintis menemui 10 molekul yang dikaitkan dengan pesakit Parkinson.

Kehadiran sebatian molekul ini dikaitkan dengan tahap perubahan neurotransmitter pada pesakit iaitu signal kimia yang membantu neuron bersambung dan mengawal pemikiran serta pergerakan manusia.

Menurut Dr. Barran lagi, mereka berharap agar dapat mendiagnos pesakit sebelum gejala-gejala Parkison mula kelihatan  supaya mereka dapat mencegah penyebaran penyakit itu. Itu adalah tumpuan utama mereka.

Ini boleh memberikan impak besar dalam dunia perubatan, bukan sahaja untuk diagnosis awal tetapi juga membantu pesakit memantau kesan terapi yang dilakukan ke atas mereka.

Walaupun jumlah 64 orang sukarelawan itu agak kecil dan belum begitu jelas bagaimana sebum membolehkan Parkinson dikesan tetapi terdapat banyak potensi yang boleh dikembangkan dan dianalisis.

Buat masa sekarang, tiada rawatan untuk menyembuhkan Parkinson tetapi sekiranya kita dapat mengetahuinya dengan lebih cepat kita mungkin boleh mengusahakan cara untuk menanganinya sebelum ia sampai ke peringkat terakhir.

Kebanyakan daripada kita tidak perasan perubahan dalam bentuk bau yang dihasilkan pesakit Parkinson. Para saintis berfikir Joy mempunyai kelebihan untuk membeza-bezakan bau dalam bentuk yang begitu halus.

Selain Parkinson, Joy juga mendakwa bahawa dia boleh menghidu bau penyakit lain seperti Alzheimer dan kanser. Bekas jururawat itu masih banyak diperlukan dalam kemajuan sains dan perubatan. Buat masa ini, sedang bekerjasama dalam ujian untuk mengenal pasti penyakit tuberkulosis (batuk kering).

Lebih daripada 10 juta orang di seluruh dunia hidup dengan Parkinson dan jumlah itu dijangka akan meningkat secara mendadak pada masa hadapan. Dengan kebolehan yang dimiliki Joy, kita mungkin mampu melakukan sesuatu terhadap masalah ini.


Ini Perbezaan Sebenar Antara Nabi Dan Rasul

Jika ditanyakan soalan apakah perbezaan antara Nabi dan Rasul, rata-rata daripada kita mengetahui perbezaan di antara mereka di mana Nabi diturunkan wahyu kepada dirinya dan tidak wajib untuk menyampaikannya kepada orang lain manakala Rasul diperintahkan menyampaikannya.

Akan tetapi, takrifan ini adalah tidak tepat atas beberapa faktor. iluminasi.com kongsikan perbezaan sebenar antara Nabi dan Rasul menurut hadith dan firman Allah SWT.

Perbezaan antara Nabi dan Rasul telah diisyaratkan dalam firman Allah S.W.T:

وَمَا أَرْسَلْنَا مِن قَبْلِكَ مِن رَّسُولٍ وَلَا نَبِيٍّ إِلَّا إِذَا تَمَنَّى أَلْقَى الشَّيْطَانُ فِي أُمْنِيَّتِهِ

Maksudnya: Dan tidaklah Kami mengutuskan sebelummu seorang Rasul atau seorang Nabi melainkan apabila ia bercita-cita (supaya kaumnya beriman kepada ugama Allah yang dibawanya), maka Syaitan pun melemparkan hasutannya mengenai usaha Rasul atau Nabi itu mencapai cita-citanya,". (Surah al-Hajj (52))

Jika diperhatikan dalam ayat ini, perkataan Nabi dan Rasul disebut oleh Allah S.W.T secara berasingan. Jika Nabi dan Rasul adalah sama, sudah tentu penyebutan perkataan ini tidak akan diulang atau hanya menggunakan perkataan yang sama.

Isyarat bahawa akan wujudnya perbezaan antara Nabi dan Rasul juga terdapat dalam beberapa hadith, termasuklah hadith riwayat Abu Dzar al-Ghifari R.A:

قلت : يا رسول الله ، كم الأنبياء ؟ قال : مائة ألف وأربعة وعشرون ألفًاً ، قلت : يا رسول الله ، كم الرسل منهم ؟ قال : ثلاثمائة وثلاثة عشر جَمّ غَفِير

Maksudnya: Aku bertanya kepada Nabi SAW: Wahai Rasulullah, berapakah bilangan anbiyaa’? Nabi SAW menjawab “124,000 orang”. Aku bertanya lagi: “Berapakah bilangan Rasul daripada kalangan anbiyaa’ tersebut?” Nabi SAW menjawab: “313 orang, dan jumlah itu adalah ramai”. - Sahih Ibn Hibban (361)

Menurut Pentahqiq bagi Sahih Ibn Hibban iaitu Syeikh Syu’aib al-Arna’ut beliau menyatakan bahawa hadith ini teramat lemah (dha’if jiddan). (Rujuk Tahqiq Sahih Ibn Hibban 2/79).

Imam al-Suyuti juga mendhaifkan hadith ini (rujuk al-Durr al-Manthur 5/132). Imam Ibn Kathir pula menyatakan bahawa Ibrahim bin Hisyam (salah seorang perawi hadith ini) telah menerima kritikan daripada pelbagai ulama seperti Imam Ibn al-Jauzi.

Oleh itu, hadith ini dimasukkan ke dalam himpunan hadith palsu beliau, al-Maudhu’at (rujuk Tafsir Ibn Kathir 2/470)

Antara definisi yang paling masyur yang juga merupakan pandangan pertama adalah wahyu yang diturunkan kepada Nabi adalah dalam bentuk syara' dan tidak diperintahkan untuk menyampaikannya kepada orang lain.

Definisi ini adalah pandangan terpilih di sisi Ibn Abi al-‘Izz al-Hanafi dan Imam al-Sya’rani. (Rujuk Syarh al-‘Aqidah al-Tohawiyyah, hal. 158 dan Al-Yawaqit wa al-Jawahir 2/22)

Akan tetapi, takrifan ini telah ditolak oleh Syeikh Sulaiman al-Asyqar kerana beberapa alasan antaranya termasuklah Nabi diutuskan oleh Allah SWT sebagaimana Rasul diutuskan dan utusan ini wajib menyampaikan wahyu.

Wahyu Allah SWT yang tidak disampaikan kepada orang lain dianggap sebagai tindakan menyembunyikan wahyu, padahal ia diturunkan Allah SWT bukanlah untuk disimpan di dalam hati manusia dan kemudiannya lenyap selepas meninggal dunia. (Rujuk al-Rusul wa al-Risalat, hlm. 14-15)

Menurut riwayat Abdul Rahman ibn Abd al-Rabb, Rasulullah S.A.W bersabda:

إِنَّهُ لَمْ يَكُنْ نَبِيٌّ قَبْلِي إِلاَّ كَانَ حَقًّا عَلَيْهِ أَنْ يَدُلَّ أُمَّتَهُ عَلَى خَيْرِ مَا يَعْلَمُهُ لَهُمْ وَيُنْذِرَهُمْ شَرَّ مَا يَعْلَمُهُ لَهُمْ

Maksudnya: Tiada seorang pun Nabi sebelumku, kecuali menjadi tanggungjawab ke atasnya untuk menunjukkan jalan yang benar kepada umatnya, dan memperingatkan mereka akan jalan keburukan. (Sahih Muslim (1844))

Bagi pandangan kedua, kitab-kitab atau hukum-hakam diturunkan kepada Rasul yang tiada dalam syariat yang datang sebelumnya.

Sebaliknya, Nabi diutuskan bagi menyeru kepada syariat yang diturunkan sebelumnya dan tanpa kitab atau hukum yang baru dari sebelumnya.

Dengan itu, dikatakan bahawa setiap bukan semua Nabi itu adalah Rasul, tetapi setiap Rasul itu adalah Nabi. Juga terdapat pandangan bahawa Nabi dan Rasul adalah sama tetapi yang paling sahih adalah pandangan pertama.

Ia merupakan pandangan Imam al-Zamakhsyari, Imam al-Baidhawi, Imam al-Nasafi, Syeikh Abd al-Razzaq ‘Afifi dan Syeikh Sulaiman al-Asyqa. (Rujuk Tafsir al-Kasyyaf 3/37, Anwar al-Tanzil wa Asrar al-Ta’wil 4/57, Tafsir al-Nasafi 3/106, Muzakkirah al-Tauhid 1/43 dan al-Rusul wa al-Risalat, hlm. 14-15)

إِنَّا أَنزَلْنَا التَّوْرَاةَ فِيهَا هُدًى وَنُورٌ ۚ يَحْكُمُ بِهَا النَّبِيُّونَ

Maksudnya: Sesungguhnya Kami telah menurunkan Kitab Taurat, yang mengandungi petunjuk dan cahaya yang menerangi; dengan Kitab itu nabi-nabi menetapkan hukum," - Surah al-Ma’idah (44)

Walaubagaimanapun, ada yang mengkritik pandangan ini. Dalam satu hadith, disebutkan bahawa Rasul yang pertama adalah Nabi Nuh.

Dengan ini, ia membawa maksud bahawa Nabi pertama yang diutuskan 10 kurun sebelumnya iaitu Nabi Adam adalah seorang Nabi dan bukannya seorang Rasul.

Dan jika definisi terdahulu digunapakai iaitu bahawa Nabi diutuskan untuk menguatkan syariat, maka syariat Nabi manaka yang dibawa oleh Nabi Adam sedangkan baginda adalah Nabi yang pertama?

Maksudnya: Sesungguhnya aku (Nabi Isa) ini hamba Allah; Dia telah memberikan kepadaku Kitab (Injil), dan Dia telah menjadikan aku seorang Nabi. (Surah Maryam (30))

Ayat ini membuktikan bahawa bukan Rasul sahaja yang diturunkan kita tetapi Nabi juga memilikinya.

Dan bagi pandangan ketiga, perutusan Rasul oleh Allah SWT adalah untuk kaum yang kafir dan ingkar, berbeza dengan Nabi yang diutuskan kepada kaum beriman bagi mengajar mereka hal-hal yang sudah diajarkan sebelumnya.

Bagi seorang Rasul, tidak diwajibkan untuk membawa syariat yang baru seperti yang kita boleh lihat dalam hal Nabi Yusuf. Nabi Yusuf merupakan seorang Rasul tetapi baginda berpegang kepada ajaran Nabi Ibrahim.

Manakala Nabi Daud dan Nabi Sulaiman pula merupakan Rasul tetapi membawa ajaran Taurat.

Oleh sebab ini, dalam hadith ada menyebut bahawa "ulama merupakan waris para Nabi", kerana para ulama tidak membawa ajaran baharu melainkan meneruskan ajaran Islam yang sudah diwarisi daripada Rasulullah SAW.

Ini merupakan pandangan Syeikhul Islam Ibn Taimiyyah. (Rujuk al-Nubuwwat 2/714-718)

Sebagai dalil sokongan, firman Allah SWT ditafsir oleh Ibn ‘Abbas R.Anhuma:

كَانَ النَّاسُ أُمَّةً وَاحِدَةً فَبَعَثَ اللَّهُ النَّبِيِّينَ مُبَشِّرِينَ وَمُنْذِرِينَ وَأَنْزَلَ مَعَهُمُ الْكِتَابَ بِالْحَقِّ لِيَحْكُمَ بَيْنَ النَّاسِ فِيمَا اخْتَلَفُوا فِيهِ

Maksudnya: Pada mulanya manusia itu ialah umat yang satu (menurut ugama Allah yang satu, tetapi setelah mereka berselisihan), maka Allah mengutuskan Nabi-nabi sebagai pemberi khabar gembira (kepada orang-orang yang beriman dengan balasan Syurga, dan pemberi amaran (kepada orang-orang yang ingkar dengan balasan azab neraka); dan Allah menurunkan bersama Nabi-nabi itu Kitab-kitab Suci yang (mengandungi keterangan-keterangan yang) benar, untuk menjalankan hukum di antara manusia mengenai apa yang mereka perselisihkan," (Surah al-Baqarah (213))

Ibn ‘Abbas R.Anhuma menjelaskan melalui firman ini bahawa zaman antara Nabi Nuh dan Nabi Adam itu adalah selama 10 kurun dan ketika itu semua manusia berpegang kepada syariat Allah SWT.

Akan tetapi, berlaku perselisihan faham yang membuatkan manusia ingkar dan kufur. Ini membuatkan Allah SWT mengutuskan para Nabi sebagai pemberi khabar gembira dan peringatan.

Ibn Kathir, menyatakan bahawa ketika inilah Nabi Nuh diutuskan kepada umat manusia sebagai seorang Rasul. (Rujuk Tafsir Ibn Kathir 1/425)

Selain itu, ia diperkuatkan oleh hadith tentang daripada Rasulullah SAW tentang syafaat pada hari akhirat:

فَيَأْتُونَ نُوحًا فَيَقُولُونَ يَا نُوحُ إِنَّكَ أَنْتَ أَوَّلُ الرُّسُلِ إِلَى أَهْلِ الأَرْضِ

Maksudnya: Manusia berbondong-bondong datang kepada Nabi Nuh (untuk meminta syafaat) lalu berkata: Wahai Nabi Nuh! Sesungguhnya kamu ialah rasul pertama kepada penduduk di bumi," (Sahih al-Bukhari (4712))

Hadith ini memperkuatkan bahawa Nabi Adam bukanlah seorang Rasul tetapi seorang Nabi kerana kaum keluarganya semuanya beriman kepada Allah SWT.

Allah SWT juga telah menyatakan dengan begitu jelas tentang perutusan Rasul bersama dengan kaum mereka bersama misi untuk mengembalikan mereka ke jalan tauhid:

لَقَدْ أَرْسَلْنَا نُوحًا إِلَىٰ قَوْمِهِ فَقَالَ يَا قَوْمِ اعْبُدُوا اللَّـهَ مَا لَكُم مِّنْ إِلَـٰهٍ غَيْرُهُ

Maksudnya: Sesungguhnya Kami telah mengutuskan Nabi Nuh kepada kaumnya, lalu berkatalah ia: "Wahai kaumku! Sembahlah kamu akan Allah, (sebenarnya) tidak ada Tuhan bagi kamu selain daripadaNya. - Surah al-A’raf (59)

وَإِلَىٰ عَادٍ أَخَاهُمْ هُودًا ۗ قَالَ يَا قَوْمِ اعْبُدُوا اللَّـهَ مَا لَكُم مِّنْ إِلَـٰهٍ غَيْرُهُ ۚ

Maksudnya: Dan kepada kaum Aad, (Kami utuskan) saudara mereka: Nabi Hud. Ia berkata: "Wahai kaumku! Sembahlah kamu akan Allah, (sebenarnya) tidak ada Tuhan bagi kamu selain daripadaNya. - Surah al-A’raf (65)

وَإِلَىٰ ثَمُودَ أَخَاهُمْ صَالِحًا ۗ قَالَ يَا قَوْمِ اعْبُدُوا اللَّـهَ مَا لَكُم مِّنْ إِلَـٰهٍ غَيْرُهُ ۖ

Maksudnya: Dan kepada kaum Thamud (Kami utuskan) saudara mereka: Nabi Soleh. Ia berkata: "Wahai kaumku! Sembahlah kamu akan Allah, (sebenarnya) tiada Tuhan bagi kamu selain daripadaNya. - Surah al-A’raf (73)

Sama juga seperti Firaun yang diutuskan Nabi Musa kepadanya dan Nabi Muhammad SAW diutuskan kepada kaum Musyrikin Quraisy dengan mesej tauhid, yang mana menjadi petunjuk jelas bahawa mereka adalah para Rasul yang diperintahkan untuk mengembalikan manusia ke jalan yang benar selepas berlakunya syirik menyembah selain daripada Allah SWT.

Kesimpulannya, takrifan yang sangat popular bahawa Nabi tidak diutuskan untuk menyampaikan wahyu adalah tidak tepat malah ia telah mendapat kritikan ramai ulama.

Kita seharusnya berpegang kepada definisi Ibn Taimiyyah, bahawa Rasul itu diutuskan kepada kaum yang kafir dan ingkar, samada dengan membawa syariat yang baharu seperti Nabi Muhammad SAW, atau dengan meneruskan syariat sebelumnya, seperti Nabi Ismail yang diutuskan kepada bani Jurhum dengan membawa syariat bapanya Nabi Ibrahim.

Nabi pula diturunkan kepada kaum yang sudah beriman seperti Nabi Adam, Nabi Idris, Nabi Syith dan sebagainya.


Tempat Yang Paling Sukar Untuk Sampai Di Dunia - Kepulauan Pitcairn

Kepulauan Pitcairn adalah sekumpulan empat pulau gunung berapi yang terdiri daripada Pulau Pitcairn, Pulau Henderson, Pulau Ducie dan Pulau Oeno yang terletak di Lautan Pasifik selatan.

Pulau-pulau ini adalah Wilayah Luar Negara Inggeris yang terakhir di Pasifik.

Jumlah kawasan pulau-pulau ini adalah 46.6 kilometer persegi dan yang kedua terbesar. Hanya bahagian Kepulauan Pitcairn yang terbentang sejauh 3.6 kilometer dari timur ke barat sahaja yang mempunyai penduduk.

Ketika ini, kepulauan ini mempunyai 50 penghuni sahaja yang berasal dari hanya 4 keluarga berbeza, sekaligus menjadikan ia sebagai kawasan yang paling sedikit penduduk di dunia.

Kebanyakan penduduk adalah dari keturunan sembilan orang bekas kelasi kapal Bounty yang memberontak dan orang Polinesia (umumnya orang Tahiti) yang mengiringi mereka.

Mereka menetap di pulau itu pada 1790 dan membakar satu-satunya kapal yang membawa mereka ke sana. Bangkai kapal tersebut masih kelihatan di bawah air di Teluk Bounty.

Sebelum Pulau Henderson dan Pulau Ducie ditemui pada tahun 1606 oleh seorang pelaut Portugis yang berlayar untuk mahkota Sepanyol iaitu, Pedro Fernandes de Queirós, Kepulauan Pitcairn didiami oleh orang Polinesia yang hanya tinggal di Pulau Henderson, Pulau Pitcairn dan Pulau Mangareva yang terpisah 400 kilometer jauhnya.

Walaupun jarak antara pulau-pulau sangat jauh, namun penduduk pulau itu menjual barang-barang dari satu pulau ke pulau yang laut menaiki bot dan mempunyai hubungan sosial yang kuat yang bergantung kepada pertukaran ekonomi.

Apabila sumber-sumber alam tertentu yang penting telah habis, ia menyebabkan penghapusan hubungan sosial dan pertukaran barangan, sekaligus mencetuskan perang saudara yang bermula di Mangareva.

Perang tersebut menyebabkan kepupusan penduduk di Pulau Pitcairn dan Pulau Henderson. Oleh itu, apabila pulau-pulau itu ditemui oleh orang-orang Eropah pada abad ke-17, kedua-duanya tidak berpenghuni.

Pada tahun 1791, dalam misi untuk mencari kelasi kapal Bounty yang memberontak, Kapten Tentera Laut Diraja Edwards menemui semula Pulau Ducie.

Pulau itu dinamakan sempena kapten Tentera Laut Diraja, Francis Reynolds-Moreton, Baron Ducie ke-3.

Pada tahun 1838, Pulau Pitcairn menjadi sebuah jajahan British dan merupakan antara wilayah pertama di mana hak suara diberikan kepada wanita.

Hanya selepas satu dekad kemudian, masyarakat semakin berkembang di pulau itu.

Kerajaan British menawarkan Pulau Norfolk kepada penduduk kepulauan itu dan pada tahun 1856, keseluruhan populasi Pitcairn seramai 193 orang berpindah ke Pulau Norfolk.

Walau bagaimanapun, selepas hanya 18 bulan, 17 orang daripada mereka kembali ke pulau asal diikuti oleh 27 yang lain dalam tempoh 5 tahun berikutnya.

Hari ini pulau ini mempunyai sekitar 60 orang penduduk dan menawarkan tanah percuma kepada sesiapa sahaja yang ingin berpindah ke sana.

Namun, tawaran ini agak sukar untuk diterima kerana tiada siapa di dunia moden dan canggih yang sanggup untuk tinggal di pulau terpencil ini.

Ia bukanlah seperti berpindah ke negara yang mana anda boleh keluar dan masuk sesuka hati. Anda mungkin perlu menunggu selama 3 bulan untuk sampai ke pulau itu.

Jadi, betapa sukarnya untuk seseorang sampai ke Kepulauan Pitcairn ini?

leh kerana ia adalah wilayah British, kita akan gunakan London sebagai lokasi untuk berlepas.

Dari London, anda perlu terbang ke Los Angeles dan dari sana, anda perlukan penerbangan sambungan ke Tahiti yang mana jumlah masa yang diperlukan adalah sekitar 24 jam.

Kemudian, anda perlu menaiki satu lagi penerbangan dari Tahiti ke pulau yang paling hampir dengan Kepulauan Pitcairn yang mempunyai lapangan terbang, iaitu Pulau Mangareva.

Penerbangan ini mengambil masa selama lima setengah jam, tetapi masalahnya adalah bahawa perjalanan ini hanyalah sekali dalam seminggu.

Namun, menunggu selama seminggu di Tahiti bukanlah satu idea yang membosankan kerana anda boleh bersiar-siar.

Setelah terbang dari Tahiti ke Mangareva, anda perlu menaiki bot ke Pitcairn yang terletak 531 kilometer dari Mangareva. Di sini anda mungkin berhadapan dengan masalah paling besar kerana perkhidmatan bot ini sangatlah jarang.

Jika anda terlepas bot, anda perlu menunggu selama 3 bulan untuk menaiki bot seterusnya. Dan apabila anda berjaya menaiki bot ini, jumlah masa yang memisahkan anda dengan Pulau Pitcairn adalah 32 jam.

Ini sekaligus menjadikan Pulau Pitcairn sebagai antara salah satu pulau yang paling terpencil dan sukar untuk sampai di dunia.


Kisah Wanita Pertama Mengelilingi Dunia Dengan Kereta - Aloha Wanderwell

Aloha Wanderwell suka mencatat rekod baru. Pada tahun 1920-an, dia mengembara sejauh 612,000 km merentasi 80 buah negara dan menjadi wanita pertama yang mengelilingi dunia dalam kereta Ford Model T.

Dia yang hanya berumur 16 tahun ketika memulakan pengembaraan telah menghabiskan masa selama tujuh tahun mengembara. Dia yang digelar sebagai Indiana Jones wanita itu juga merupakan wanita pertama yang terbang merentasi Mato Grosso, Brazil, dan mendokumenkan kaum Bororo di sana.

Namun, kehidupan gadis kelahiran Kanada-Amerika itu diselubungi dengan skandal dan misteri. Pembunuhan suaminya di atas sebuah kapal layar masih lagi belum selesai sehingga hari ini. Berikut adalah kisah lanjut mengenai legenda wanita yang diselubungi pelbagai misteri ini.

Dilahirkan sebagai Idris Galcia Welsh pada 13 Oktober 1906, gadis ini dibesarkan dengan kisah-kisah pengembaraan oleh W.H.G Kingston, Rudyard Kipling, Edgar Rice Burroughs dan banyak lagi. Bapa tirinya meninggal dunia dalam pertempuran di Ypres pada 1917. Ibunya pula telah menghantar Aloha dan kakaknya ke sekolah agama yang ketat.

Ketika ibunya pergi ke medan perang untuk mencari mayat atau kubur bapa tirinya, Aloha telah melarikan diri dari sekolah agama kerana terlalu ingin menjelajah dunia seperti idola-idolanya.

Menjelang tahun 1921, seorang lelaki bernama Kapten Walter Wanderwell telah mula melakukan pengembaraannya. Dia bersaing dalam pertandingan merentas dunia yang dinamakan sebagai Million Dollar Wager dan bertekad untuk melawat paling banyak negara berbanding pihak lawannya.

Walter adalah seorang yang kontroversial. Dia pernah berkhidmat dengan penjara persekutuan Amerika Syarikat semasa WW1 tetapi disyaki sebagai seorang pengintip Jerman. Walau bagaimanapun, dia adalah seorang selebriti yang sering mendapat liputan media.

Walter kemudian bertemu dengan Idris Galcia Welsh dan menukar nama gadis itu kepada Aloha Wanderwell. Aloha menjadi pasangannya dalam ekspidisi merentas dunia.

Selain bertindak sebagai penterjemah, setiausaha dan pemandu, Aloha juga menggalas tugas-tugas lain sebagai pelakon, jurugambar, jurujual, editor filem, perunding malah juga mekanik. Sepanjang tujuh tahun pengembaraan Million Dollar Wager itu, ramai pasukan lain telah mengalah tetapi Aloha masih kekal bersemangat.

Ekspedisi itu ternyata amat memenatkan tetapi pasukan Wanderwell berjaya "memenangi" perlumbaan itu melalui pemasaran yang dilakukan Aloha. Dia telah menggembar-gemburkan ekspidisi Wanderwell dalam bukunya Call to Adventure yang diterbitkan pada tahun 1939.

Semasa Ekspidisi Wanderwell, Aloha dan Walter telah jatuh cinta dan kemudiaannya berkahwin. Pada tahun 1929, mereka mengeluarkan satu filem senyap berjudul With Car and Camera Around the World dan menjadikan mereka pasangan terkenal.

Aloha juga sering dijemput untuk memberi ceramah mengenai perjalanan mereka yang mencabar ketika menayangkan filemnya itu. Hasil perkahwinan pasangan Wanderwell itu, mereka dikurniakan dua orang anak, Nil dan Valri.

Walaupun sudah berkahwin dan menjadi ibu, Aloha tidak sedikitpun berundur dari minatnya. Antara tahun 1930 dan 1931, Aloha dan Walter mengetuai pesawat laut Jerman ke Mato Grosso yang belum lagi dipetakan di Brazil.

Mereka kemudian membina kem di Descalvados Ranch di Cuibá. Matlamat mereka adalah untuk mencari Lost City of Z atau lebih dikenali sebagai El Dorado. Apabila pesawat mereka kehabisan minyak di Sungai Paraguay, pasangan itu terpaksa berpecah.

Walter telah melalui Lembangan Amazon untuk mencari bantuan sementara Aloha tinggal bersama suku kaum orang asli Bororo. Melalui kebijaksanaan dan daya tarikannya, Aloha berjaya memperolehi kepercayaan suku kaum itu dan mula melakukan filem dokumentasi kehidupan seharian Bororo.

Tanpa disedarinya, Aloha sebenarnya melakukan rakaman pertama terhadap kaum Bororo tinggal di pendalaman Amazon itu. Setelah diselamatkan dan kembali ke Amerika, Aloha telah menerbitkan dokumentari senyap Flight to the Stone Age Bororos berdurasi 32 minit.

Perjalanan bersama pasangan Wanderwell itu berakhir pada penghujung 1932. Pada 5 Disember iaitu sehari sebelum berlepas ke Amerika Selatan, Kapten Walter Wanderwell telah ditembak dari belakang oleh penyerang yang tidak diketahui.

Pembunuhan itu berlaku di atas sebuah kapal layar bernama Carma yang ketika itu sedang berlabuh di pelabuhan berhampiran Long Beach, California. Polis telah mendedahkan dua orang suspek iaitu William James Guy dan Edward Eugene Fernando Montague. Guy kemudian didakwa melakukan pembunuhan itu.

Guy adalah salah seorang ahli ekspidisi Wanderwell pada tahun 1931 ke Amerika Selatan. Dia mendakwa Walter telah menipu duitnya dan menyebabkan perkahwinannya musnah. Ketika Guy dibicarakan, dia menjadi tumpuan media. Akhirnya, juri mendapati Guy tidak bersalah.

Ramai yang membuat spekulasi bahawa daya tarikan dan ketampanan Guy membuatkan juri berat sebelah. Tambahan pula, perangai Walter yang kaki perempuan dan gemar menipu wang membuatkan ramai yang tidak berpuas hati kepadanya dan menjadi motif kematiannya.

Walaupun tidak pernah dinamakan sebagai suspek, tingkah laku Aloha agak aneh setelah kematian suaminya. Dia seolah-olah tidak terkejut atau menunjukkan apa-apa reaksi apabila mengetahui bahawa Walter mati dibunuh.

Polis tertanya-tanya adakah Aloha mengetahui lebih awal bahawa suaminya akan dibunuh atau mungkin dia sendiri yang merancangnya? Setahun selepas kematian suaminya, Aloha berkahwin dengan Walter Baker, salah seorang jurukamera suaminya. Perkahwinan itu mencemarkan imejnya sebagai seorang pengembara selebriti yang dibinanya sejak 1920-an.

Aloha meneruskan pengembaraannya dan mendokumentasikan semua perjalanannya dengan bantuan suami keduanya. Pelbagai perkara unik berlaku sepanjang pengembaraannya seperti berkawan dengan kumpulan penyamun ketika di China, menggunakan kerbau untuk menunda keretanya di India dan menyamar sebagai lelaki ketika memasuki Mekah.

Namun, gosip yang mengaitkannya dengan kematian Kapten Walter Wanderwell menghantuinya sepanjang hayat. Aloha mendapat julukan sebagai "Gadis paling banyak mengembara". Dia memelihara semua jurnal, foto, filem dan artifak perjalanannya dengan baik. Aloha meninggal dunia pada 4 Jun 1996 di Newport Beach, California.


Bandar Terapung Purba Orang Aztec Yang Sangat Maju - Tenochtitlan

Seandainya kita rujuk apakah nama ibu negara Mexico ketika ini, pasti ramai yang mengetahui tentang bandar Mexico City - bandar dengan populasi terbesar di benua Amerika Utara.

Asal-usul bandar tersebut sebenarnya sangat panjang, sudah bermula sejak era Empayar Aztec pada abad ke 14 dengan nama Tenochtitlan. Dipilih sebagai pusat kerajaan orang Aztec, Tenochtitlan berkembang dengan pesat selama hampir 200 tahun sebelum kedatangan penjajah Sepanyol pada tahun 1521.

Sesuatu fakta yang sangat mengagumkan tentang bandar Tenochtitlan ini adalah berkait tentang teknologi yang digunakan orang Aztec dalam membina asas bandar tersebut. Ini kerana Tenochtitlan merupakan sebuah bandar yang didirikan di atas sebuah pulau kecil yang terletak di tengah sebuah tasik - menyebabkan keseluruhan penduduk bandar tersebut hidup dalam cara yang berbeza berbanding biasa.

Tarikh sebenarnya pembukaan bandar tersebut tidak diketahui, namun tarikh 13 Mac 1325 dipilih sebagai tarikh rasmi pembukaannya. Kisah berkenaan bagaimana bandar ini dibuka bermula lebih 1,000 tahun dahulu apabila orang-orang Aztec daripada suku Mexica terpaksa meninggalkan penempatan mereka iaitu Aztlan, sebuah bandar yang sehingga kini tidak diketahui lokasinya atau kesahihannya.

Berdasarkan kepada hikayat-hikayat yang diperturunkan ini, orang Mexica terpaksa berpecah membawa haluan masing-masing selepas diusir keluar oleh Raja Culhuacan yang murka dengan kumpulan tersebut. Ini kerana orang Mexica dikatakan mahu mengorbankan anak kepada Raja Culhuacan sebagai penyembahan kepada Tuhan mereka iaitu Huitzilopochtli.

Diusir keluar, orang Mexica melakukan penyembahan kepada Huitzilopochtli dan menerima petunjuk - agar mereka mencari sebuah tasik yang berpulau, untuk didirikan tempat pemujaan Tuhan tersebut. Sebuah kawasan paya kini dikenali dengan nama Tasik Texcoco yang mempunyai pulau ditengahnya dipilih, walaupun mereka sudah pastilah akan berdepan kesukaran dalam mendirikan penempatan mereka.

Pada zaman awal pembukaan Tenochtitlan, masyarakat di situ terpaksa tinggal di dalam pondol dan tempat pemujaan mereka yang terletak di tengah-tengah pulau itu juga berada dalam keadaan yang sangat daif. Selain itu, mereka juga berhadapan dengan ancaman sebuah penempatan berdekatan bernama Azcapotzalco yang jauh lebih besar, memerlukan pemimpin Tenochtitlan menghantar sumbangan sebagai tanda persahabatan.

Ketika era pemerintahan Tenochtitlan oleh Raja Itzcoatl yang berlaku pada tahun 1428 hingga 1440, kedudukan Azcapotzalco goyah akibat krisis dalaman dan Tenochtitlan mengambil alih peranan sebagai bandar utama, menerima kemasukan ramai penduduk baru dan mampu menguasai penempatan-penempatan lebih kecil berhampiran mereka.

Rekod terawal berkenaan teknologi yang dibangunkan penduduk Tenochtitlan berkaitan dengan sistem akueduk, diwujudkan agar mampu menyalirkan bekalan air bersih ke kawasan istana dan kediaman-kediaman penduduk di situ. Bangunan pemujaan mereka yang dikenali dengan nama Hueyi Teocalli tersergam megah di tengah-tengah pulau, sebuah bangunan berbentuk piramid besar dua puncak setinggi 27 meter - menjadi pusat penyembahan Tuhan Huitzilopochtli dan Tlaloc.

Berikutan kedudukan mereka yang terletak dalam kawasan berair, perahu berbentuk kanu dicipta oleh penduduk Tenochtitlan bagi memudahkan pergerakan mereka. Semasa zaman kedatangan Sepanyol ke situ, direkodkan terdapat hampir 200,000 perahu kanu yang ada - hampir menyamai jumlah populasi bandar tersebut. Sistem terusan dibina bagi mencipta laluan air untuk kegunaan penduduk meliputi keseluruhan Tenochtitlan.

Daripada segi perancangan bandar, Tenochtitlan merupakan antara bandar terawal dunia di mana wujudnya sistem zon bagi mengklasifikasikan setiap kawasan. Tenochtitlan dibahagikan kepada empat zon atau 'camps' yang mempunyai 20 kawasan di dalamnya (digelarkan 'calpolli).

Setiap calpolli akan disediakan 3 laluan utama yang berhubung dengan tanah besar di pinggir bandar mereka dan yang uniknya - setiap zon mempunyai rekaan seni bina yang berlainan, memudahkan penduduk mengenali setiap satu zon hanya berdasarkan identitinya.

Bagi memudahkan akses penduduk yang perlu keluar masuk dari tanah besar ke Tenochtitlan atau sebaliknya, beberapa jambatan kayu disediakan dan jambatan ini akan dinaikkan setiap kali tibanya waktu malam.

Disekeliling calpolli, masyarakat Tenochtitlan membangunkan sistem 'chinampa,' sebuah sistem pertanian yang membolehkan mereka menanam sayur-sayuran di dasar permukaan tasik itu.

Dengan menganyam tikar-tikar besar menggunakan buluh mensiang, tikar-tikar ini akan diletakkan dipermukaan air dengan pagar-pagar didirikan di sekeliling tikar tadi. Lumpur, baja dan hampas sayur-sayuran memenuhi 'kotak tersebut sebagai tanah, membolehkan tumbuhan di tanam di situ.

Menggunakan teknik ini, masyarakat Tenochtitlan mampu menanam jagung, tomato, kentang, lada hitam dan labu. Apa yang menarik tentang teknik ini - mereka tidak lagi perlu menyiram pokok yang ditanam. Akar pokok yang membiak ke dalam air memainkan dua fungsi; sumber air kepada tanaman serta menjadi sauh kepada kotak-kotak chinampa yang ada - mengelakkannya dihanyutkan air.

Pada zaman kegemilangan bandar tersebut, dikatakan keseluruhan bandar Tenochtitlan mempunyai keluasan lebih 8 kilometer persegi, dengan aktiviti ekonomi yang rancak kerap kali menghimpunkan 8 ribu orang serentak di pusat bandar mereka. Istana pemerintah Tenochtitlan terletak bersebelahan dengan Hueyi Teocalli merupakan binaan besar yang mempunyai hampir 50 buah bilik.

Digelarkan sebagai pusat utama Empayar Aztec, kedatangan penjajah Sepanyol yang diketuai oleh pengembara Hernan Cortes dengan bantuan beberapa musuh pemerintah Tenochtitlan, menjadi penyebab utama kejatuhan Empayar besar ini - seterusnya menenggelamkan legasi sebenar masyarakat Aztec yang cukup bijak daripada segi teknologi ketika itu.

Kerajaan Sepanyol menjadikan Mexico sebagai salah satu sasaran utama yang perlu mereka kuasai, bagi memudahkan akses kepada Lautan Pasifik yang bakal membuka laluan kepada mereka untuk menjajah negara di Asia pula. Dengan menggunakan pelbagai taktik licik, Hernan Cortes menggunakan kepintarannya menipu dan memanipulasi situasi, mengambil peluang terhadap serangan jangkitan cacar air - yang membunuh dan melemahkan penduduk Tenochtitlan.

Raja Tenochtitlan ketika itu, Cuauhtemoc ditangkap semasa cuba melarikan diri selepas peperangan melebihi 80 hari. Daripada tapak yang sama, Hernan Cortes membina pusat pemerintahan baru Sepanyol, dinamakan sebagai Mexico City dengan banyak binaan yang telah wujud dihapuskan termasuklah Hueyi Teocalli digantikan dengan gereja.

Semua legasi Aztec yang ada diarahkan untuk dibakar agar tradisi masyarakat Aztec dan Mexica yang mereka warisi, dapat diganti dengan apa yang cuba diperkenalkan orang Sepanyol.


9 Cara Merawat Rambut/Kepala Botak Paling Pelik Di Dunia

Sejak dahulu lagi, satu masalah besar menghantui sebahagian daripada manusia di mana mereka mengalami masalah keguguran rambut.

Dengan industri keguguran rambut yang dianggarkan bernilai hampir RM12 bilion, tidak hairanlah ramai orang telah mencipta rawatan pelik dan menarik untuk mengatasi masalah kekal ini.

Dari Mesir kuno hingga manusia moden, banyak yang telah mencuba dan gagal untuk membendung masalah ini. Dan walaupun rawatan-rawatan ini tidak berhasil, anda harus akui bahawa ia sangat kreatif.

iluminasi.com kongsikan 9 rawatan masalah botak yang paling pelik di dunia.

Mungkin penyembuh yang aneh ini tidak berfungsi, tetapi anda harus mengakui mereka kreatif.

Bagi lelaki botak di Amerika Syarikat pada tahun 1930-an, mereka tidak perlu bimbang kerana adanya Xervac keluaran Crosley Corporation.

Penciptanya iaitu Dr. Andre Cueto telah menghabiskan beberapa tahun membuat kajian tentang masalah kebotakan dan membuat kesimpulan bahawa rambut gugur disebabkan oleh kekurangan aliran darah di kulit kepala.

Pengguna peranti Xervac akan memakai helmet seperti helmet basikal di atas kepala, yang dipasangkan dengan paip pada peranti yang bersaiz besar.

Xervac kemudiannya akan melakukan kitaran sedutan dan tekanan berselang-seli untuk meningkatkan aliran darah ke kulit kepala yang dikatakan akan membuatkan tumbuhnya rambut baru.

Dan disebabkan oleh peranti ini tidak lagi digunakan, kita boleh membuat kesimpulan bahawa langsung tidak berfungsi seperti yang diharapkan.

Hippocrates sering kali dianggap sebagai bapa perubatan moden. Nama beliau dikaitkan dengan Sumpah Hippocratic, yang menggesa para doktor untuk "tidak membahayakan".

Walaupun legasi beliau terus hidup sehingga kini, namun penawarnya untuk masalah botak adalah sebaliknya.

Dibelenggu oleh masalah botak yang dialami sendiri, Hippocrates mencadangkan satu rawatan yang terdiri daripada tahi burung merpati, candu, beetroot, lobak pedas dan herba-herba untuk menyembuhkan keguguran rambut.

Walaupun ramuan ini mempunyai bau pelik, ia dikatakan membantu sedikit dalam masalah ini, namun tiada bukti menyokong hal ini.

Salah seorang tokoh yang paling berpengaruh dalam sejarah dunia, Julius Caesar, sangat malu dengan masalah botak yang dihadapinya.

Ahli biografi Roman, Suetonius melaporkan bahawa masalah botak Caesar adalah kecacatan yang sangat mengganggu beliau kerana para pengkritik menggunakan perkara ini untuk mengejek Caesar.

Ini adalah kerana kepala botak dianggap sebagai hodoh pada zaman itu.

Oleh itu, kekasih Caesar iaitu Cleopatra telah mencipta satu penawar menggunakan tikus yang dihancurkan dan gigi kuda.

Apabila ia gagal berhasil, Caesar mula memakai "laurel wreath" untuk menyembunyikan kebotakannya. Laurel wreath ini dihadiahkan kepada beliau atas kejayaannya dalam peperangan.

Teknik Caesar ini kemudiannya digunakan oleh penghibur terkenal iaitu Elton John, yang menggunakan topi-topi aneh untuk menutup kepala botaknya di atas pentas.

Digunakan di salun-salun di seluruh Amerika Syarikat dan United Kingdom, sperma lembu jantan dianggap sebagai satu rawatan botak yang sangat berpotensi.

Menurut teori ini, air mani lembu jantan adalah sangat tinggi protein yang akan membantu merangsang pertumbuhan rambut.

Rawatan ini mungkin sangat menggelikan bagi sesetengah orang, namun mereka yang terdesak sudah pasti sanggup menjalaninya.

Thermocap, satu lagi rekaan aneh untuk membantu lelaki yang mengalami masalah botak, telah dipasarkan oleh Allied Merke Institute di New York pada tahun 1920-an.

Berdasarkan siri eksperimen oleh saintis-saintis Perancis, institut itu mendakwa bahawa folikel rambut tidak mati tetapi sebaliknya menjadi tidak aktif, menunggu untuk dihidupkan semula.

Pengguna yang botak dan yang mudah ditipu sanggup memakai topi ini selama 15 minit sehari untuk membolehkan lampu biru pada peranti ini untuk merangsang pertumbuhan rambut baru.

Dalam yoga, headstand iaitu posisi di mana anda berdiri menggunakan kepala adalah raja segala posisi disebabkan oleh pelbagai manfaat.

Dengan menterbalikkan badan, ahli yoga percaya bahawa akan berlaku peningkatan aliran darah ke kulit kepala, yang menghalang keguguran rambut.

Bagi mereka yang tidak dapat atau tidak sanggup untuk melakukan headstand, banyak syarikat kini menawarkan "meja songsang".

Peranti ini membolehkan anda untuk melakukan posisi terbalik ini bagi jangka waktu yang lama. Sama seperti cara yang lain, cara ini tidak mempunyai bukti jika ia berhasil.

Walaupun agak membahayakan, penawar ini sekurang-kurangnya mempunyai tempat dalam dunia saintifik.

Dalam satu kertas kajian yang diterbitkan dalam Korean Journal of Dermatology, para saintis menyatakan bagaimana capsaicin (bahan aktif dalam cili) membantu menumbuhkan semula rambut dalam kadar yang lebih pantas ke atas tikus.

Malangnya, tiada bukti yang mencadangkan bahawa cara ini berhasil ke atas manusia.

Jika anda tertanya-tanya dan ingin mencuba, anda boleh melakukannya tetapi harus berhati-hati kerana ia boleh mendatangkan kemudaratan.

Dalam perubatan India tradisional, air kencing lembu masih digunakan sehingga ke hari ini untuk merawat pelbagai jenis penyakit. Dikenali sebagai gomutra, air kencing lembu dianggap sebagai berkesan dalam rawatan keguguran rambut.

Untuk kesan maksimum, air kencing ini mestilah datang dari lembu dara dan harus didapatkan serta diminum sebelum terbitnya matahari.

Walaubagaimanapun, doktor-doktor tidak bersetuju dengan cara ini kerana meminum air kencing boleh menyebabkan jangkita penyakit, ruam, atau kedua-duanya bagi manusia.

Dan jika anda tidak mempunyai akses kepada lembu di kawasan berdekatan, tiada masalah.

Ini kerana pada tahun 2009, sebuah syarikat India telah mengeluarkan minuman ringan yang mengandungi 5% air kencing lembu.

Dan rawatan paling menakutkan bagi masalah keguguran rambut telah dicadangkan oleh ahli fizik Greek yang terkenal iaitu Hippocrates, yang mencadangkan bahawa pengasian boleh membantu merawat masalah ini.

Teori beliau bermula apabila Hippocrates meneydari bahawa sida-sida (lelaki yang dikasi untuk berkhidmat bagi fungsi sosial tertentu) tidak pernah mengalami keguguran rambut.

Walaubagaimanapun, Hippocrates tidak sanggup untuk menguji idea ini dan meneruskan cara rawatan menggunakan najis burung merpati.

Pada tahun 1960, satu kajian telah menyokong teori Hippocrates apabila ia mendapati bahawa tiada perkembangan masalah botak pada lelaki bagi mereka yang telah menjalani proses pengasian.

Walaupun ia mungkin dapat membantu masalah botak, sanggupkah anda melakukannya?


Kisah Wanita di China Hidup Dengan Hanya Purata RM1 Sehari Selama 5 tahun

Cuba anda berfikir sejenak, berapakah jumlah wang yang anda gunakan setiap hari untuk meneruskan hidup? RM50? RM100? Atau lebih?

Bagi yang berkemampuan dan berada, sudah tentu jumlahnya lebih besar. Namun bagi mereka yang daif, tak dapat hendak dibayangkan, seperti yang berlaku di China.

Nasib seorang wanita Cina yang menahan lapar sehingga hampir mati kerana ingin menyara adiknya yang sakit telah mencetuskan bantahan di China.

Wu Huayan dari wilayuah Guizhou hidup dengan hanya membelanjakan kira-kira RM1.20 sehari untuk tempoh 5 tahun bagi meneruskan hidup.

Wanita itu yang masih belajar di peringkat universiti serta mempunyai 2 pekerjaan hanya mampu makan sebiji roti atau sepinggan nasi dengan cili, setiap hari.

Sejak kematian ibu bapanya beberapa tahun yang lalu, Wu terpaksa menggalas tanggungjawab sebagai satu-satunya penjaga adiknya yang mengalami masalah mental.

Dia menerima bantuan daripada kerajaan sebanyak RM172 sebulan dan pendapatan daripada pekerjaannya adalah sekitar RM350 sebulan.

Akan tetapi, sebahagian besar daripada wang tersebut digunakan untuk menanggung kos rawatan adiknya, membuatkan Wu terpaksa menahan lapar.

Nasib malang wanita ini hanya mendapat perhatian apabila dia dibawa ke hospital selepas mengalami kesukaran untuk bernafas.

Namun, pihak hospital mendapati bahawa dia juga mengalami kekurangan zat makanan yang sangat teruk.

Ini disebabkan oleh pemakanannya yang terlalu sedikit dan tidak berkhasiat secara berterusan dalam tempoh yang sangat lama.

Akibatnya, keadaan fizikal Wu yang berusia 24 tahun sangatlah menyedihkan di mana dia hanya berketinggian 135 sentimeter dan seberat 21.5 kilogram.

Lebih parah, dia mengalami kerosakan hati, keguguran rambut, masalah telinga dan insomnia. Wu juga dilaporkan mengalami kesukaran untuk berjalan dengan betul dan membiayai perbelanjaan perubatannya sendiri.

Apabila kisahnya diketahui, kerajaan cuba untuk membantu dengan menyediakan dana bantuan kecemasan sebanyak RM11,840 kepada adik-beradik malang itu.

Kisah ini juga tular di media sosial dan mendorong ramai orang yang bersimpati untuk menderma yang kini sudah hampir mencecah RM280,000.

Guizhou adalah antara salah satu wilayah termiskin di China dan kisah-kisah kemiskinan yang teruk seperti ini bukanlah sesuatu yang luar biasa.

Akibatnya, sesetengah pengguna media sosial China mengkritik kerajaan kerana tidak mengambil tindakan dengan lebih cepat.


5 Kes Britain Memohon Maaf Atas Kesalahan Kolonialisme Yang Lalu

Penjajahan memang banyak meninggalkan kesan pada negara kita, khasnya penjajahan Britain yang telah banyak mengubah struktur masyarakat kita serta memperkenalkan sistem-sistem yang ketika ini - banyak juga menyebabkan kerosakan dalam masa yang sama, berbanding faedah yang kita perolehi.

Selain kita, beberapa negara seperti India, Afrika malahan negara-negara Eropah juga tidak terkecuali daripada menjadi mangsa gerakan kolonialisme Britain menyebabkan banyak masalah timbul disebabkan langkah-langkah Britain satu masa dahulu.

Pernah bergelar empayar terbesar dalam sejarah dunia, Britain sudah beberapa kali memohon maaf atas kesilapan yang mereka lakukan. Berikut adalah 5 peristiwa di mana Britain mengakui kesilapan mereka dan memohon maaf secara terbuka.

Bermula pada tahun 1845 sehinggalah tahun 1849, masyarakat di Ireland melalui zaman kesengsaraan yang mereka gelarkan sebagai 'Gorta Mor' atau 'era kelaparan'. Tahun 1847 khasnya disifatkan sebagai tahun paling dahsyat dalam sejarah mereka sehingga tahun tersebut digelarkan sebagai 'Black 47.'

Serangan penyakit ke atas kentang tanaman masyarakat Ireland yang berlaku di sekitar Eropah, menyebabkan berlakunya kelaparan besar-besaran sehingga menyebabkan populasi Ireland turun 20 ke 25% pada zaman tersebut. Pada waktu itu, Ireland diperintah di bawah pentadbiran UK of Great Britain and Ireland.

Pada tahun 1997, Tony Blair melakukan permohonan maaf kali pertama mewakili kerajaan Britain terhadap apa yang telah berlaku - menyalahkan pihak pemerintah Britain ketika itu gagal untuk bertindak dengan betul membantu masyarakat yang sengsara. Tempoh tersebut menyebabkan sistem ketuanan tanah di Ireland atau 'landlordism' berubah, mengalihkan kekayaan orang tempatan kepada pihak luar.

Pada 5 Jun 2013, Setiausaha Luar Britain (ketika itu) William Hague melakukan permohonan maaf secara terbuka kepada masyarakat Kenya yang diseksa dan dihukum oleh pegawai-pegawai kolonial British, sekitar tahun 1950-an.

Permohonan maaf itu dikeluarkan selepas satu kes saman melibatkan sekumpulan orang Kenya yang menuntut permohonan maaf dan pampasan di atas segala kejadian yang berlaku pada nenek moyang mereka, dengan permohonan maaf itu dilakukan dalam salah satu sidang parlimen Britain - walaupun beberapa bulan sebelum itu Britain berkata mereka tidak perlu memohon maaf atas tindakan pegawai-pegawai mereka.

Di atas tuntutan itu beserta permohonan maaf yang dinyatakan, kerajaan Britain juga bersetuju untuk membayar pampasan sebanyak RM130 juta ringgit, dibahagikan kepada lebih 5,200 waris individu Kenya yang menjadi mangsa kekejaman kolonialisme semasa era pemerintahan Gabenor Evelyn Baring di British Kenya.

Salah satu program yang dilakukan oleh Britain yang jarang diperkatakan kita, berlaku sekitar 50 tahun dahulu apabila mereka melancarkan program yang dinamakan 'Child Migrants Programme' atau program migrasi kanak-kanak, melibatkan kanak-kanak Britain sendiri.

Kerajaan Britain akan memilih mana-mana kanak-kanak berusia 3 ke 14 tahun khasnya anak yatim piatu atau datang dari latar belakang susah, untuk dihantar ke negara-negara koloni mereka bermula daripada tahun 1920 hingga 1960. Kanak-kanak itu dikatakan boleh menjalani hidup lebih selesa di negara seperti Kanada dan Australia - namun sebaliknya berlaku.

Dianggarkan sekitar 150,000 orang kanak-kanak Britain dipindahkan ke negara-negara luar yang akhirnya terpaksa ditempatkan semula di rumah anak yatim, dipaksa untuk tinggal di gereja-gereja atau lebih malang; menjadi mangsa deraan keluarga angkat mereka. Permohonan maaf dilakukan pada 24 Februari 2010 oleh Perdana Menteri Britain ketika itu, Gordon Brown. (Britain's child migrant programme)

Dalam satu sesi perjumpaan bersama kumpulan pelajar di Pakistan pada 7 April 2011, Perdana Menteri Britain (ketika itu) David Cameron diajukan soalan berkenaan pandangan beliau terhadap krisis hubungan yang wujud sekian lama antara Pakistan dan India.

Cuba memilih untuk tidak berpihak kepada mana-mana negara, Cameron menyifatkan beliau sebagai Perdana Menteri Britain haruslah menyedari kesan buruk yang telah berlaku disebabkan oleh campur tangan Britain kepada banyak negara koloni mereka sebelum itu - termasuklah di wilayah bergolak Kashmir, yang disifatkan beliau - krisis ciptaan Britain sendiri.

Dikritik kerana dikatakan terlalu bersimpati dengan nasib yang menimpa Pakistan dan tidak berbangga dengan kejayaan yang dicapai Britain di dua negara itu, Cameron hebat dikritik kerana sehari sebelum itu - beliau baru mengumumkan bantuan sejumlah £650 juta untuk Pakistan, sebagai 'pampasan' atas nasib yang menimpa Pakistan akibat penjajahan serta sumbangan atas kerjasama Pakistan memerangi gerakan keganaasan. (Britain triples aid for Pakistan's schools)

Sehingga kini, kerajaan Britain belum pernah mengakui kesilapan mereka secara rasmi dalam insiden yang kini diingati sebagai Jallianwala Bagh atau Tragedi Amritsar yang berlaku pada tahun 1919 - di mana orang awam dengan sengaja ditembak oleh tentera British, sehingga mengorbankan ratusan nyawa.

Desakan agar Britain melakukan permohonan maaf secara formal sehingga kini belum dipenuhi, kerana Britain dianggap enggan mengakui kesalahan yang dilakukan Jeneral mereka ketika itu, Jeneral Reginald Dyer dan pasukannya yang menembak orang ramai secara rambang selepas keadaan menjadi kelam-kabut.

Setakat ini, beberapa petanda menunjukkan Britain sudah mula mengendurkan keangkuhan mereka selepas Ratu Elizabeth dan David Cameron mengunjungi lokasi peristiwa berlaku. Pada 10 April 2019, sempena ulangtahun ke 100 peristiwa tersebut yang jatuh pada 13 April 2019, Theresa May, Perdana Menteri Britain (ketika itu) melakukan kenyataan secara terbuka menyifatkan kekesalan Britain ke atas insiden tersebut, sebagai mewakili pandangan kerajaan.

Bagaimanapun, kenyataan itu disifatkan oleh pembangkang Britain bukanlah berniat ikhlas dan masih dilihat sebagai dolak-dalih Britain mengelakkan diri mereka daripada dikenakan tindakan undang-undang, oleh mereka yang terkesan disebabkan peristiwa berdarah itu. (Deeply regret suffering caused due to Jallianwala Bagh massacre)


Kisah Sebatang Pokok Yang Hampir Mencetuskan Perang Dunia Ketiga

Peperangan boleh terjadi atas beberapa sebab antaranya konflik dalaman, perbezaan idealogi, balas dendam dan sebagainya. Kita pada ketika ini seharusnya bersyukur kerana hidup di pasca zaman Perang Dunia dan dapat hidup dengan aman di Malaysia.

Negara kita juga pada masa kini bebas daripada sebarangan konflik bersenjata seperti di sesetengah negara lain. Oleh itu, peranan para pemimpin negara ini terutamanya dalam menjaga hubungan antarabangsa dengan negara lain sangatlah dituntut agar keamanan ini dapat dipelihara.

Sejak sekian lamanya, ramai pihak membincangkan tentang kemungkinan Perang Dunia Ketiga. Dengan kemunculan kuasa-kuasa besar seperti Amerika Syarikat, China, Korea Utara dan lain-lain lagi, tidak berkemungkinan ianya bakal terjadi. Namun, kita sebagai manusia mestilah berharap ianya tidak akan terjadi sama-sekali kerana semestinya perang akan merugikan manusia sendiri.

Sebagai satu usaha perdamaian antara Korea Utara dan Korea Selatan, di sempadan antara kedua buah negara ini telah diisytiharkan sebagai Demilitarized Zone (DMZ) atau bahasa mudahnya kawasan berkecuali dan bebas senjata.

Bagi memastikan keamanan di kawasan ini dapat dicapai dan tidak dilihat berat sebelah, maka pihak United Nation (UN) telah dilantik sebagai pihak berkecuali bagi menjaga kawasan DMZ yang menjadi sempadan bagi kedua-dua buah negara yang berkonflik ini.

Walau bagaimanapun, di kawasan di DMZ ini terdapat sebatang pokok besar yang mengganggu penglihatan bagi sebuah pusat kawalan di kawasan ini. Oleh itu pada 1976, pasukan UN dan sekumpulan pekerja awam dari Korea Selatan telah ditugaskan untuk menebang pokok ini.

Malangnya, belum sempat mereka menebang pokok tersebut, mereka telah didatangani dan dikepung oleh sekumpulan tentera Korea Utara yang memberikan amaran keras agar mereka membatalkan niat untuk menebang pokok tersebut. Malangnya, amaran tersebut tidak diedahkan dan pihak UN terus menebang pokok tersebut.

Gambar yang diambil oleh seorang pengawal daripada pusat kawalan ketika kejadian serangan oleh tentera Korea Utara

Pasukan yang diarahkan untuk menebang pokok ini terdiri daripada 5 orang rakyat Korea Utara dan sedozen askar UN. Namun, disebabkan kerja-kerja penebangan pokok ini dilakukan dalam kawasan DMZ, maka hanya segelintir daripada mereka membawa kapak sementara selebihnya langsung tidak membawa senjata.

Ketika itu, mereka telah dikepung kira-kira 15 orang askar Korea Utara yang diketuai oleh Leftenan Pak. Leftenan Pak sememangnya terkenal sebagai seorang yang suka memberontak dan berkali-keli mencetuskan provokasi untuk membatalkan perjanjian damai pengisytiharaan kawasan DMZ.

Leftenan Pak mengarahkan aktiviti penebangan itu dihentikan serta-merta. Menurutnya lagi, pokok tersebut dianggap istimewa kerana telah ditanam oleh Kim Il Sung. Untuk info, Kim Il Sung merupakan pemerintah Korea Utara yang pertama sejak penubuhan negara Korea Utara pada tahun 1948.

Arahan Lft. Pak itu walau bagaimanapun tidak diedahkan sama sekali oleh pasukan UN. Captain Bonifas yang mengetuai delegasi UN telah mengarahkan penebangan pokok tersebut diteruskan.

Lft. Pak yang melihat tindakan tersebut telah mengarahkan pasukannya yang ketika itu membawa batang besi dan kayu pemukul baseball untuk menyerang pasukakn UN tersebut. Kerana ketakutan diserang oleh pasukan Korea Utara yang lebih ramai, askar-askar UN tersebut telah melempar kapak mereka dan melarikan diri.

Askar-askar Korea Utara walau bagaimanapun telah mengambil kapak-kapak yang ditinggalkan, mengejar dan membunuh Captain Bonifas. Lieutenant Mark Barrett yang cuba melarikan diri dengan terjun ke dalam parit juga telah diseksa dan dibunuh. Walaupun telah diselamatkan dan dikejarkan ke hospital, nyawanya tidak dapat diselamatkan akibat luka parah di seluruh badan.

Setelah pihak Korea Utara "memohon maaf", pihak Amerika Syarikat telah meneruskan perancangan untuk menebang pokok yang menjadi punca pertikaian

Kerajaan Amerika Syarikat melihat pembunuhan 2 orang rakyatnya itu sebagai sebuah usaha untuk mencabuli perjanjian damai pengiystiharaan kawasan DMZ. Bagi menunjukkan kekuasaan yang dimiliki mereka, Amerika Syarikat telah mengisytiharkan sebuah operasi dikenali sebagai "Operation Paul Bunyan".

Kesemua 41,000 askar daripada pasukan udara, laut dan udara Amerika Syarikat telah diletakkan pada tahap DEFCON 3 (Tahap 1 dalam keadaan normal, tahap 5 pada tahap sangat kritikal untuk hadapi peperangan). Mereka mahu menunjukkan kepada Korea Utara siapa yang lebih hebat.

Mungkin kerana terkejut dengan tindakan Amerika Syarikat ini, pihak Korea Utara akhirnya menyatakan permohonan maafnya (secara tidak langsung) bagi mengelakkan perang yang lebih besar (Perang Dunia Ketiga) daripada meletus.

Kisah seperti ini merupakan contoh bagaimana perkara remeh-temeh seperti penebangan pokok seperti ini mampu mencetuskan peperangan. Ianya juga merupakan peringatan agar lebih berhati-hati dengan provokasi negara luar yang sengara mencari sebab untuk menyerang sesebuah negara.


Kisah Wali Mulia Tidak Bernama Yang Sebenarnya Anda Sangat Kenali

Pada suatu hari, aku terserempak dengan orang gila berdekatan dengan makam seorang wali. Dia sedang bercakap seperti bercakap dengan seseorang, berbunyi begini:

"Kalaulah mereka tahu bahawa ada wali "tanpa nama dan tanpa gelaran" yang memiliki kebolehan seperti Wali Qutub, pastinya mereka akan datang berbondong-bondong dan mencium tangan wali tersebut dan meminta mendoakan hajat mereka. Jika wali ini meninggal dunia, pasti mereka akan berzikir, berdoa dan bermuhasabah diri meminta ampun atas dosa-dosa mereka selama ini. Kalaulah mereka tahu jika mereka mendengar dan taat kepada wali tanpa nama tanpa gelaran ini, nescaya Allah S.W.T akan mengangkat darjat mereka. Namun sayang sekali, wali tersebut tiada nama dan tiada gelaran, membuatkannya sering dilupakan dan diabaikan setiap orang,".

Aku yang mendengar perbualan itu berasa terkejut dan tergamam. Benarkan ada wali sedemikian yang menyamai kemampuan Wali Qutub. Siapakah wali tersebut?

Dengan rasa takut dan ragu-ragu, aku dekati orang gila itu untuk mengetahui siapa sebenarnya gerangan wali tanpa nama tanpa gelaran yang disebutkan.

Aku kemudian bertanya: "Maaf, saya terdengar tadi saudara ada bercakap panjang lebar tentang wali tanpa nama tanpa gelaran. Siapakah sebenarnya wali tersebut? Mengapa beliau sangat hebat sehinggakan menyamai Wali Qutub?".

Orang gila tersebut kemudian menoleh ke arah aku dan berkata:

"Siapakah engkau dan kenapa engkau mencuri dengar perbualan ku? Apa kepentingan engkau untuk mengetahui tentang wali tanpa nama tanpa gelaran ini?".

Nada suaranya yang tinggi dan kasar membuatkan aku bimbang, kemudian berkata:

"Maafkan saya, bukan maksud saya untuk mencuri dengar. Saya soerang pencinta para wali-wali Allah, kadang-kala saya dan sahabat menziarah makam para wali. Saya ingin tahu dan tertarik dengan wali yang saudara sebutkan tadi. Siapakah gerangan beliau?".

"Dasar budak bodoh, sudahpun namanya wali tanpa nama tanpa gelaran, pastilah aku tidak tahu siapa namanya dan apa gelaran kewaliannya. Engkau nampak sahaja macam cerdik tetapi ternyata bodoh!".

Kata-katanya membuatkan aku terkilan kerana mengatakan aku budak bodoh. Aku sangka dia orang gila yang boleh diajak tetapi sebaliknya aku dicerca.

Tetapi jika difikirkan balik, memang aku bodoh. Betul lah apa yang dikatakan orang gila itu bahawa wali tersebut tanpa nama tanpa gelaran, sudah tentu tiada siapa yang mengenalinya kan?

Dengan wajah yang masam, aku mula beredar meninggalkan orang gila tersebut.

"Wahai budak bodoh, ke mana engkau hendak pergi? Engkau ini bagaimana, datang langsung tidak beri salam dan pergi begitu sahaja tanpa mengucapkan salam. Baru diejek sebegitu sudah beremosi, adakah mursyid engkau yang merupakan seorang wali qutub tidak mengajar tentang adab memberikan salam ketika datang dan pergi? Adakah mursyid engkau  seorang wali yang tidak mengajarkan engkau untuk bersabar menahan celaan dan hinaan?".

Kata-kata itu membuatkan langkahku terhenti serta merta dan hatiku tersentak. Betul juga apa yang dikatakannya itu. Dan tak sangka dia menyebut bahawa mursyidku seorang wali qutub, seolah-oleh dia mengenalinya.

Aku menghampirinya sekali lagi dan mengucapkan salam sambil memohon maaf ke atas kelancangan dan sikapku yang tidak beradab.

Aku cuba untuk bersalaman dengannya dan mencium tangannya, tetapi ditepis orang gila itu lalu berkata:

"Cukup dengan minta maaf sahaja, tak perlu engkau cium tanganku".

Aku tersentak dan suasana menjadi senyap sunyi untuk seketika. Kemudian, dia bertanyakan kepada ku, "Kenapa engkau masih di sini?"

Aku memberitahunya bahawa aku masih tertanya-tanya dan ingin tahu siapakah gerangan wali yang dimaksudkan.

Dia seraya berkata, "Engkau ini masih tak faham-faham, sudah berapa lama engkau belajar tassawuf dengan guru engkau?".

Aku menjawab, "Sudah hampir 7 tahun,". Lalu orang gila itu menepuk pahanya sambil berkata:

"Sudah hampir 7 tahun? Takkan engkau masih tak tahu siapa wali tanpa nama dan tanpa gelaran ini? Adakah guru engkau tidak pernah memberitahu tentangnya?"

Aku memberitahunya bahawa aku sering membaca dan mendengar khutbah dari guru aku, tetapi belum tahu dan belum pernah dengar tentang wali ini. Malah, guru aku tidak pernah menyebutkan siapa wali tersebut.

"Sebenarnya guru engkau pernah menyebutnya, bahkan dia sudah menyebutnya berulang-ulang kali tetapi engkau sahaja yang masih tak faham akan maksudnya. Lagipun sebutannya adalah wali tanpa nama dan tanpa gelaran, sudah tentu guru engkau tidak tahu nama dan gelaran wali tersebut. Tetapi engkau sendiri tahu siapa wali tersebut, bahkan wali tersebut sangat dekat denganmu!".

Aku tersentak dan terkejut, bagaimana aku tidak mengenali wali yang dekat dengan aku?

"Sebenarnya, wali tanpa nama dan tanpa gelaran itu adalah ibu bapa engkau sendiri. Sekarang aku tanya engkau, adakah aku kenal siapa ibu bapamu dan apakah gelaran mereka? Sudah tentu aku tak tahu!".

Ini membuatkan aku bertambah bingung dan lebih tertanya-tanya. Bagaimana pula ibu bapaku adalah wali tanpa nama dan tanpa gelaran tersebut?

Orang gila tersebut menatap mataku dengan begitu tajam, lantas bangun dari duduknya dan berkata:

"Apakah engkau tak tahu tentang Uwais al-Qarni, salah seorang sahabat yang tidak pernah bertemu dengan Nabi Muhammad S.A.W secara fizikal dan juga merupakan seorang wali? Apakah yang menyebabkan Uwais memiliki darjah yang tersangat agung sehingga namanya terkenal di langit walaupun tiada siapa pun di Bumi yang mengenalinya? Adakah engkau tahu?"

Uwais al-Qarni pernah berkata bahawa ibunya pernah mendoakan, "Anakku Uwais, aku tahu hatimu sangat mencintaan dan ingin bertemu dengan Rasulullah S.A.W. Tetapi sekarang engkau datang kepadaku dengan wajah yang suram kerana tidak berpeluang bertemu baginda dan engkau memilih untuk pulang segera ke pangkuanku kerana risau akan ibumu ini. Aku redha denganmu, Ya Allah yang Maha Tahu, saksikanlah bahawa sesungguhnya aku redha dengan anakku, maka terimalah redhaku Ya Allah dan redhailah anakku Uwas,".

"Dan adakah engkau tidak tahu bahawa Syeikh Abdul Qadir Jailani dirompak ketika kecil dan bercakap benar tentang kantung emas yang dibawa beliau, membuatkan perompak itu hairan kenapa beliau bersikap jujur kerana setiap orang yang mahu dirompak pasti akan berbohong. Lalu engkau tahu apa yang dikatakan Syeikh Abdul Qadir Jailani? Beliau berkata, "Ketika aku hendak pergi menuntut ilmu, ibuku berpesan: Wahai anaku, apabila engkau bertemu dengan sesiapapun, janganlah engkau bercakap bohong, sesungguhnya ibu lebih redha jika engkau jujur sekalipun engkau terpaksa kehilangan harta dan bekalanmu daripada engkau kehilangan kejujuranmu,".

"Cuba lihat ibu engkau, berapa lama dia mengandungkan engkau di dalam perutnya? Adakah engkau sanggup menahan perit dan sakit sepertinya hanya untuk menginginkan engkau lahir di dunia sehingga terpaksa bertarung nyawa? Adakah engkau pernah fikirkan tentang hal ini?". Itu adalah kekuatan yang dianugerahkan oleh Allah S.W.T kepada ibu engkau melalui Ramhan dan Rahimnya, sumber kekuatan para awliya!"

Aku tersentak dan terdiam seribu bahawa, berasa seperti ingin menangis sekuat-kuatnya.

Dia menambah: "Engkau bangga dan takjub dengan kemuliaan para wali, tetapi pernahkah engkau banggakan dan takjub dengan kemuliaan ibu engkau yang Allah S.W.T anugerahkan kepada engkau?. Pernahkah engkau bangga dan takjub dengan kemuliaan ibu yang mengajarkan berkata-kata ketika engkau masih bayi?. Tidurnya sedikit kerana engkau selalu menangis, sebagaimana para awliya yang tidurnya sedikit kerana memikirkan umat Nabi Muhammad S.A.W,".

Aku semakin tidak dapat mengawal perasaanku memikirkan apa yang dikatakan orang gila itu.

"Adakah engkau tidak tahu bahawa itu adalah bukti kemuliaan ibumu? Tidakkah engkau pernah mendengar kalimah ini, "Redha ibu bapa adalah redhanya Allah, para awliya menjadi wali qutub disebabkan oleh redha ibu bapa mereka. Tidakkah engkau sedar bahawa doa dan harapan kedua-dua orang tuamu hampir setara dengan wali qutub?. Doa siapakah lebih makbul dan mustajab antara wali dan doa seorang ibu untuk anaknya?".

Semua perkataan yang diucapkan orang gila itu membuatkan aku berasa seperti disambir petir, hancur binasa.

"Lihat diri engkau, kelak engkau akan jadi seorang bapa. Adakah engkau tahu kemuliaan bapa engkau selama ini? Lihat tangannya, lihat punggungnya, lihat kulitnya. Setiap hari dia membanting tulang agar engkau dapat makan, tertawa, tersenyum. Dia bekerja siang dan malam hanya untuk mengabulkan segala permintaan dan rengek engkau. Ketika engkau kecil dan melakukan kesalahan, dialah orang yang paling membela engkau. Ketika engkau dalam bahaya, dia rela menghadapi bahaya untuk menyelamatkanmu. Dia tanggung beban engkau dan ibu engkau di belakangnya. Walaupun dia semakin tua, dia tetap berusaha menjaga engkau. Tidakkah engkau sedar bahawa bapa engkau seorang mujahid fisabilillah? Setiap hari dia berjuang menanggung kehidupan engkau dan adik-beradik engkau bertahun-tahun malah berpuluh-puluh tahun. Dia adalah bapa engkau, dia adalah mujahidin kebanggaan engkau!".

Ya Allah, perasaan aku hancur lebur mendengar kata-katanya, ternyatalah bahawa selama ini aku lah yang gila dan bukan dirinya. Aku lupa akan siapa sebenarnya ibu bapaku sendiri, aku lupa akan semua yang mereka berikan padaku malah aku sering takjub dan terpesona dengan kemuliaan wali tanpa menyedari bahawa kedua ibu bapaku juga merupakan wali tanpa nama dan gelaran.

Seketika kemudian, orang gila itu beredar meninggalkanku tanpa berkata apa-apa. Aku mengikutinya kerana ingin tahu ke mana dia ingin pergi. Dia melawat 2 kubur dan bersila di situ. Mulutnya bergerak-gerak seperti orang yang bercakap diikuti dengan ketawa terbahak-bahak sambil tersenyum di hadapan 2 kubur terserbut.

Aku tidak tahu kubur siapa tetapi beranggapan bahawa mungkin kubur-kubur wali besar kerana dari kata-katanya seolah-olah dia mengenali wali-wali tersebut.

Setelah selesai ketawa, suasana menjadi sunyi. Aku menyedari bahawa orang gila itu mula menangis dan air matanya menitis dengan suara teresak-esak. Tangisannya yang tersangat pilu sehinggakan membuatkan hatiku turut menangis.

Aku tidak tahu apa yang diperkatakannya sambil tangannya membelai-belai lembut kubur-kubur tersebut. Tangisannya menjadi semakin emosi, membuatkan aku lebih sedih dan bingung kerana tidak mengetahui sebab dia menangis.

Akhirnya, aku faham mengapa dia meraung-raung di hadapan 2 kubur tersebut yang aku sangakakan kubur para wali. Ditengah-tengah tangisannya, aku terdengar dia berkata:

Kini barulah aku faham mengapa orang ramai beranggapan bahawa dia orang gila.

Kerana dia sering tertawa, menangis, meraung dan bercakap dengan kubur. Sekiranya aku berada di tempatnya, mungkin aku juga akan menjadi sama sepertinya kerana telah ditinggalkan oleh kedua-dua orang yang paling disayangi.

Aku pun menolehkan badanku dan beransur pergi meninggalkan orang gila itu. Aku bergegas pulang ke rumah untuk menemui kedua ibu bapaku yang masih hidup.

Aku berasa beruntung kerana masih memiliki wali tanpa nama dan gelaran yang masih ada di hadapanku.

Ertinya:  Ya Tuhanku, ampunilah aku dan kedua orang tuaku, dan berikanlah rahmat kepada mereka berdua sebagaimana mereka telah mendidikku sejak kecil.


8 Tanda Anda Sedang Di "Brainwash" Di Bawah Sedar

"Brainwash" adalah satu tindakan menekan seseorang untuk mengamalkan kepercayaan yang sangat berbeza daripada apa yang mereka percaya dengan menggunakan cara yang sistematik dan memaksa.

Untuk memanipulasikan orang, seseorang itu tidak perlukan magik atau hipnosis. Ini kerana terdapat pelbagai taktik mudah yang digunakan oleh orang untuk membuatkan anda lakukan atau fikir apa yang mereka mahu.

Disebabkan ini, adalah penting untuk menyedari jika anda berasakan diri anda sedang dimanipulasikan. iluminasi.com kongsikan 8 tanda anda sedang di-brainwash tanpa disedari.

Ini adalah cara yang paling mudah untuk memanipulasikan orang ramai.

Apabila media memfokuskan terlalu banyak kepada sukan, hiburan atau benda yang manusia tak boleh hidup tanpanya, hal ini mungkin disengajakan.

Perkara ini kemungkinan besar dilakukan untuk mengalihkan perhatian orang ramai terhadap masalah yang lebih serius dan kontroversi.

Antaranya adalah isu-isu seperti politik, ekonomi, psikologi, neurobiologi dan juga cybernetic.

Jika sesuatu masalah dicipta secara sengaja, seperti seperti keganasan atau serangan di bandar-bandar yang tidak dapat dikawal, orang ramai pastinya mahukan penyelesaian serta-merta.

Walaupun sesuatu itu melanggar hak rakyat, orang ramai boleh diyakinkan bahawa ia pelanggaran hak atau "kejahatan" itu dilakukan untuk menyelesaikan masalah yang mereka takuti.

Dalam beberapa kes yang teruk, melakukan perkara ini juga boleh mengalihkan perhatian dari masalah yang lebih besar, seperti yang disebutkan di atas.

Terdapat sesuatu yang dipanggil "graduasi" dan ini tidak ada kena mengena dengan tamat pengajian.

Istilah ini juga merujuk kepada idea untuk memperkenalkan idea secara sebahagiannya dan apabila orang ramai terpedaya, idea tersebut diperkenalkan secara perlahan-lahan sedikit demi sedikit sehinggalah idea penuh diterima.

Sebagai contoh, undang-undang baru mungkin dilaksanakan dengan mempunyai kelemahan, tetapi kelemahan-kelemahan tersebut hanya akan didedahkan kemudian selepas ia dilaksanakan.

Satu cara popular untuk mengawal orang adalah dengan bercakap dengan mereka seolah-olah mereka adalah kanak-kanak.

Dalam hal ini, ganjaran dan hukuman digunakan seperti mana ibu bapa mengajar anak-anak.

Malah, mereka akan menjadikan sesuatu perkera kelihatan seperti mudah, walaupun ia menjadi semakin rumit.

Akhirnya, pihak yang memanipulasi menjadikan sesuatu masalah seolah-olah sangat sukar untuk difahami oleh orang ramai, agar mereka tidak memberontak.

Cuba bayangkan sebuah filem francais yang anda langsung tak pernah tengok atau peduli, diiklankan dengan cara yang menjadikan ia kelihatan seperti ia adalah sebahagian daripada zaman kanak-kanak anda.

Atau watak-watak filem tersebut mewakili sesuatu yang penting untuk masyarakat kita. Dengan carai ini, ia seolah-olah mengkritik anda kerana tidak menjadi salah seorang yang meminati filem tersebut.

Anda mungkin beranggapan bahawa anda seorang yang pelik daripada yang lain kerana tidak meminati atau menikmatinya, padahal setiap orang berhak mempunyai pendapat dan pilihan sendiri.

Ia secara tak langsung membuatkan anda berasa terpaksa menontonnya walaupun anda tidak minat.

Ibu bapa telah menggunakan taktik ini sejak dahulu lagi. Apabila menggunakan rasa bersalah, orang akan mengungkit perkara buruk yang anda lakukan walaupun ia berlaku lama dahulu.

Dengan cara ini, anda akan rasa bersalah walaupun kesalahan itu langsung tidak memberikan kesan kepada hidup anda. Dengan ini, amat mudah untuk orang lain memanipulasikan anda.

Sebagai contoh, ibu bapa mengungkit kesalahan anak memecahkan pasu hanya untuk membuatkan anak-anak mendengar cakap mereka.

Keyakinan adalah satu perkara yang sangat penting dalam kehidupan. Sebagai contoh, keyakinan boleh membuatkan seseorang berasa berani untuk mencuba walaupun dia sebenarnya tahu akan gagal.

Jika seseorang boleh membuatkan anda percaya bahawa mereka lebih memahami tentang diri anda lebih daripada anda kenal diri sendiri, ini tersangatlah berbahaya.

Ini adalah kerana sama ada ia benar atau pun tidak, mereka mungkin dapat mengawal keputusan anda kerana anda berasa tidak yakin dengan diri sendiri.

Taktik ini lebih drastik daripada taktik biasa. Untuk menangkap mangsa, sesetengah pihak biasanya akan memutuskan hubungan seseorang dengan sesiapa sahaja yang dapat membantu mereka.

Ia biasa dilakukan dengan mengasingkan seseorang daripada orang tersayang di dunia yang lain, sekaligus menghalang mangsa daripada bergaul dengan masyarakat yang diperlukan.

Penjara di seluruh dunia juga terkenal dengan menggunakan "pengasingan bersendirian" sebagai hukuman berat apabila banduan melakukan kesalahan.

Dan dalam kes yang lebih teruk, banduan-banduan mungkin tidak diberikan perkhidmatan terapi atau pendidikan yang sepatutnya mereka terima sebagai satu cara memanipulasi.


8 Kesan Sampingan Dengan Hanya Membenci Pekerjaan Sendiri

Semua orang pastinya pernah melalui hari-hari yang sangat tertekan di tempat kerja.

Namun, tidak menyukai kerja anda atau lebih tepat iaitu membenci pekerjaan anda bukan sahaja boleh membuatkan anda berasa tidak gembira di tempat kerja, tetapi lebih daripada itu.

Ia boleh menyebabkan gejala-gejala fizikal dan mental tambahan yang akan memberikan kesan buruk kepada hidup anda.

Tubuh badan anda mungkin dapat menyedarinya terlebih dahulu sebelum anda bahawa pekerjaan anda adalah penyebab gejalan-gejala tekanan, dan akan menghantar isyarat bahawa anda tidak okay.

iluminasi.com kongsikan 8 perkara yang akan berlaku terhadap tubuh badan jika anda bencikan pekerjaan anda.

Rasa tidak gembira dari tempat kerja boleh menyebabkan kesan yang paling ketara dan paling biasa dialami oleh semua orang, iaitu sakit kepala dan migrain yang teruk.

Otot pada badan kita menegang untuk menjaga tubuh anda daripada kecederaan.

Menurut Persatuan Psikologi Amerika, apabila anda melihat tempat kerja sebagai zon bahaya, ia akan menjejaskan otot anda sekaligus membuatkan badan anda tertekan dan aliran darah ke otak terjejas.

Ketegangan kronik di bahagian leher, bahu dan kepala diakitkan dengan migrain dan sakit kepala tegang.

Adalah menjadi satu perkara yang sangat biasa untuk melihat pertambahan berat badan jika anda tidak gembira di tempat kerja. Ini boleh disebabkan pelbagai faktor.

Makan kerana tertekan adalah cara paling biasa untuk mengatasi masalah ini dan seseorang itu akan berasa kurang bermotivasi untuk bersenam selepas hari-hari yang tertekan di pejabat.

Selain itu, tekanan menyebabkan hormon kortisol dirembeskan badan yang membuatkan berat badan mudah meningkat.

Apabila anda tidak gembira dan mudah marah, otot-otot anda akan menegang tanpa disedari.

Otot-otot yang menegang boleh menyebabkan kesakitan pada bahagian badan yang lain seperti sakit belakang, sakit bahu dan sakit-sakit otot serta sendi yang lain.

Ini berlaku apabila seseorang itu mendapati dirinya berada dalam persekitaran yang tertekan di mana sangat sukar untuk dirinya bertenang.

Tekanan keterlaluan dan rasa tidak gembira boleh membawa kepada kekurangan tidur.  Anda mungkin mendapati bahawa amat sukar untuk tubuh dan minda anda untuk relaks, apatah lagi untuk mendapatkan tidur yang nyenyak.

Mungkin tidak menjadi masalah yang besar jika anda tidak mendapatkan tidur yang cukup untuk beberapa malam, tetapi jika ia kerap berlaku, ini mungkin tanda bahawa tekanan kerja anda telah menjadi toksik.

Seseorang juga boleh terjaga di tengah malam memikirkan tentang perkara yang harus diselesaikan di tempat kerja.

Kekurangan tidur boleh memperkuatkan gejala-gejala berkaitan tekanan yang lain, seperti sakit kepala dan keletihan mental.

Kurang tidur dan tekanan tambahan boleh membuatkan minda anda berasa seperti ia bekerja terlalu banyak. Dengan cara yang sama yang anda mengalami keletihan fizikal, anda juga boleh mengalami keletihan mental.

Keletihan mental adalah sangat berbahaya dan menyebabkan anda merasakan gejala yang serupa dengan keruntuhan mental.

Keletihan mental boleh membuakan anda sukar untuk memberi tumpuan dan melakukan yang terbaik, kerana anda tidak pernah berasa bertenaga sepenuhnya.

Sistem imun yang lemah boleh mengakibatkan seseorang dijangkiti virus dan penyakit.

Seseorang yang tidak gembira di tempat kerja mungkin berasa bahawa mereka lebih kerap sakit berbanding orang lain, atau lebih kerap daripada yang sepatutnya.

Bukan sahaja anda lebih cenderung untuk diserang virus seperti selesema, sakit tekak, selesema dan lain-lain, tetapi tekanan dan rasa tidak gembira juga boleh menyebabkan tubuh seseorang mengambil masa lebih lama daripada biasa untuk pulih daripada virus-virus ini.

Perubahan dalam nafsu seks juga adalah satu perkara biasa yang berlaku apabila seseorang mengalami tekanan dan tidak gembira.

Anda mungkin akan berasakan seperti nafsu seks anda menurun daripada biasa, membuatkan anda berasa tidak terangsang seperti biasa atau sekerap yang sepatutnya.

Ini boleh menjejaskan hubungan anda dengan isteri sekaligus membahayakan rumah tangga.

Bagi wanita, mereka mempunyai kesan yang lebih daripada lelaki kerana mempunyai kitaran haid.

Jika tertekan, seorang wanita itu boleh mengalami kitaran haid yang tidak teratur.

Darah haid mereka juga boleh keluar lebih banyak daripada biasa dan mungkin menyebabkan kekejangan yang lebih sakit. Bagi wanita yang sedang mengalami menopaus, gejala-gejala menopaus akan menjadi bertambah teruk.

Kedua-dua perkara ini boleh menyebabkan aktiviti harian seseorang wanita itu terganggu dan membuatkan kualiti hidup merudum.


7 Negara Dengan Kes Keganasan Polis Paling Teruk

Pasukan polis pertama kalinya dibentuk semasa zaman pemerintahan Khulafa ar-Rashidin Umar al-Khattab R.A. dan dikenali sebagai "al-Syurta". Seperti mana yang diketahui umum, polis adalah penguasa undang-undang dalam sesebuah masyarakat.

Tugas mereka adalah untul mengawal keadaan, menangkap penjenayah dan membendung keganasan. Mereka biasanya mengikut undang-undang dan perlembagaan yang ditetapkan. Ini bermakna, mereka tidak boleh menghukum seseorang penjenayah itu kerana ia di luar bidang kuasa mereka.

Namun, terdapat kes di seluruh dunia di mana polis telah melakukan sesuatu yang di luar peranan mereka. Mereka menggunakan kuasa yang ada untuk melakukan kekerasan dan kekejaman yang tidak perlu terhadap masyarakat. Berikut adalah senarai beberapa negara dengan kekejaman polis paling teruk di dunia.

Kekejaman polis di Haiti adalah perkara biasa. Ia boleh dilihat menerusi bagaimana kerajaan menukarkan pulau Ile-a-Vache menjadi tarikan pelancong. Daripada mengikut proses pemilikan, pemindahan dan pembangunan yang betul, mereka merobohkan rumah penduduk dengan bantuan polis.

Polis akan menggunakan kekerasan bagi sesiapa yang membantah atau membuat protes. Malah, paderi dan kaum wanita juga tidak terkecuali dipukul pihak berkuasa. Ketua Polis di pulau itu telah digantikan dengan orang yang lebih tegas bagi menangani orang-orang yang membantah kerajaan.

Amat menyedihkan apabila melihat cukai yang dikutip oleh kerajaan digunakan semula untuk menekan rakyat secara haram. Banyak lagi bukti yang dikumpulkan oleh aktivis hak asasi manusia mengenai kekejaman polis di Haiti.

Kenya adalah negara Afrika yang mempunyai banyak masalah dan rasuah yang berleluasa. Pada tahun 2016, rakyat Kenya telah membuat protes jalanan terhadap kerajaan mereka yang korup itu.

Bukan sahaja permintaan dan suara mereka tidak diendahkan malah mereka ditangani dan dihukum oleh penegak undang-undang. Orang ramai yang melakukan protes telah dipukul menggunakan cota.

Mereka dikejar dan dipukul dengan kejam bagi menakut-nakutkan peserta protes yang lain. Polis memperlakukan rakyat negara itu lebih teruk daripada haiwan. Tidak hairanlah mengapa rakyat Kenya mahukan perubahan.

Bukan sahaja kekejaman polis tetapi terbunuh ketika dalam tahanan polis juga adalah perkara biasa di Rusia dan ia jarang dilaporkan. Salah satu kes terkenal berlaku melibatkan seorang pemain dram yang popular pada tahun 1970-an iaitu Sergei Pestov.

Pestov ditahan polis di dalam garajnya sendiri ketika bermain dram kerana didakwan memiliki dadah. Pada keesokan harinya, isterinya dipanggil untuk membuat pengecaman mayat Pestov di hospital.

Walaupun pihak polis mendakwa telah melepaskan Pestov pada malam sebelumnya, aktivis hak asasi manusia percaya ia adalah tidak benar. Salah seorang rakannya yang ada bersama Pestov ketika dia ditahan mendakwa polis telah memukul Pestov sebaik sahaja mereka menyerbu masuk sehingga menyebabkan kecederaan teruk.

Pasukan polis Somalia adalah sama seperti negara itu sendiri yang berada dalam kemusnahan teruk akibat perang saudara. Lebih daripada 1,000 pegawai polis terlatih dilaporkan hilang dan didakwa menyertai militia Islam pada tahun 2009.

Pasukan polis itu dikatakan menerima bayaran tidak setimpal dan mengambil jalan sendiri untuk meningkatkan pendapatan. Menyerang kawasan persendirian dan meminta rasuah adalah perkara biasa di Somalia.

Terdapat juga laporan bahawa polis menutup mata atas kes jenayah dan menyokong ketidakadilan apabila diberi rasuah. Pelbagai percubaan untuk memulihkan korupsi polis di sana tetapi tidak banyak menemui kejayaan.

Pada tahun 2004, seorang pegawai CIA mendedahkan bahawa sekiranya anda ingin seseorang itu hilang dari muka bumi maka dia mesti dihantar ke Mesir. Situasi di Mesir semakin buruk selepas berlakunya Arab Spring atau Kebangkitan Arab.

Dikatakan kelonggaran yang diberikan Presiden Mubarak adalah penyebab dia digulingkan. Oleh itu, pihak polis Mesir merancang untuk menjadi lebih tegas dan ganas. Menurut laporan oleh Nadeem Centre, terdapat lebih 40,000 pengangkapan yang dibuat pihak polis pada tahun 2015.

Dalam jumlah itu, 600 kes melibatkan penyeksaan tahanan, 1,265 orang tahanan hilang dan 267 lagi maut. Semua ini dikatakan berlaku bagi menyokong rampasan kuasa yang diketuai oleh Abdel Fattah Saeed Hussein Khalil el-Sisi.

Afrika Selatan mendapat julukan sebagai Pusat Kekejaman Polis Dunia. Laporan menunjukkan bilangan orang yang terbunuh ketika menjadi tahanan polis meningkat setiap tahun.

Selain itu, kes tahanan yang dirogol dan diseksa oleh polis juga meningkat setiap tahun. Pada tahun 2016 sahaja, terdapat sebanyak 244 kematian tahanan, 145 kes penyeksaan dan 124 kes rogol melibatkan polis tanpa seragam.

Amat menyedihkan apabila melihat penegak kebenaran melakukan perkara seperti itu. Kebanyakan polis-polis korup ini juga akan menutup semua laporan ini kerana jika semua kes dibawa ke mahkamah, kerajaan negara itu akan kehilangan sejumlah wang yang besar untuk membayar ganti rugi kepada mangsa.

Polis di Pakistan sememangnya terkenal kerana sering melanggar undang-undang dan kes korupsi yang teruk. Selain itu, mereka juga terkenal kerana sering menjatuhkan hukuman sendiri tanpa perbicaraan yang adil.

Menurut data Suruhanjaya Hak Asasi Manusia Pakistan,  sebanyak 6,610 lelaki, 23 wanita dan 12 orang kanak-kanak menjadi mangsa kekejaman polis dari 2014 hingga Mei 2018. Dalam jumlah itu, seramai 3,345 orang dilaporkan telah terbunuh.

Polis Pakistan dilaporkan sering melakukan kekejaman terhadap penunjuk perasaan. Ramai penunjuk perasaan telah terbunuh ketika bertempur dengan pihak polis. Pada awal tahun 2018, seorang pegawai polis telah menembak mati empat orang termasuk seorang bapa, isterinya, anak perempuannya berusia 13 tahun dan seorang jiran mereka di hadapan tiga kanak-kanak lain yang menyaksikan kejadian itu.


5 Penyakit Bawaan Anjing Yang Boleh Menjangkiti Manusia

Anjing seringkali diletakkan sebagai 'rakan baik manusia', kerap kali digambarkan dalam filem dan media tentang kesetiaannya menjaga dan melindungi tuannya. Walaupun begitu, anjing juga kerap menjadi isu kontroversi apabila menjadi bahan bualan - khasnya melibatkan percanggahan pendapat tentang haiwan tersebut di negara kita.

Isu asalnya pastilah akan terkait dengan pandangan agama Islam yang banyak menegah dan mencegah Muslim daripada membela anjing - sehinggakan setiap tahun isu sama pasti akan berbangkit. Anjing diletakkan sebagai haiwan yang menanggung banyak stigma dan diskusi tentangnya juga, akan menyebabkan masyarakat kita mempunyai pandangan berbeza.

Walau bagaimanapun, anjing kerap kali dikaitkan dengan penyakit-penyakit tertentu dan yang menakutkan, jangkitan-jangkitan berbentuk 'zoonotic' atau mampu menjangkiti manusia agak tinggi juga jumlahnya. Tahukah anda tentang jangkitan-jangkitan anjing ini?

Salah satu jangkitan paling ditakuti kerana risikonya yang sangat tinggi. Penyakit anjing gila merupakan sejenis penyakit yang telah direkodkan beribu tahun lamanya berlaku dengan kadar kematian yang sangat tinggi, bagi mereka yang dijangkitinya. Berpunca daripada sejenis virus yang digelarkan sebagai 'Rhabdoviridae' atau RNA, seramai 30,000 ke 70,000 orang meninggal dunia setiap tahun kerana jangkitan ini berdasarkan kepada statistik WHO.

Walaupun bukan anjing sahaja penyebar utama virus RNA ini - rakun, kelawar dan musang juga boleh menyebarkan virus sama - anjing merupakan penyebab utama penyakit 'rabies' berikutan jumlahnya yang banyak dan hubungannya dengan manusia.

Cara perpindahannya adalah dengan melalui air liur haiwan yang membawa virus tersebut, dengan gigitan anjing menjadi metode utama penyebaran di negara-negara seluruh dunia.

Salah satu jangkitan daripada anjing yang paling popular, disebabkan oleh sejenis bakteria yang dinamakan sebagai 'brucella', sama ada melalui sentuhan, luka atau termakan/terminum sesuatu yang telah tercemar. Jangkitan melalui anjing digelarkan sebagai 'B.canis' dan menjadi antara jangkitan disebabkan anjing paling kerap berlaku di seluruh dunia.

Kajian yang dijalankan mendapati golongan petani atau peladang yang kerap kali terdedah kepada cecair yang dilepaskan oleh anjing seperti air liur atau peluh, merupakan golongan tertinggi dijangkiti bakteria tersebut. Jangkitan 'brucelossis' kebiasaannya ditemui pada lelaki, dengan simptom seperti demam berpanjangan pada siang hari, sakit-sakit badan, batuk, sakit kepala dan beberapa tanda lain.

Tanda jangkitan berlaku pula hanya boleh diketahui selepas 5 ke 30 hari bakteria tersebar, dengan individu yang dijangkiti 'b.canis' selalunya akan mula menghidap muntah-muntah dan cirit-birit sebagai tanda awal jangkitan sedang merebak.

Jangkitan campylobacter merupakan sejenis jangkitan bakteria, disebabkan oleh sejenis bakteria berbentuk melengkung yang kerap kali dipindahkan daripada anjing kepada manusia. Dua jenis yang kerap menyerang manusia adalah 'campylobacter jejuni' dan campylobacter coli.'

Cara penyebarannya pula adalah dengan melalui sentuhan yang berlaku, melibatkan individu dengan anjing yang dijangkiti walaupun anjing itu tampak berkeadaan biasa atau sihat sahaja.

Kesan c.jejuni dan c.coli pada manusia tidaklah membahayakan nyawa sekiranya dirawat dengan betul. Individu yang dijangkiti akan menghadapi demam panas berpanjangan selama 1 ke 7 hari, muntah-muntah, sakit badan dan sakit perut. Bagi kes kronik, pendarahan pada najis akan berlaku dengan kadar 50% pesakit campylobacter akan mengalami simptom sedemikian.

Selain anjing, kucing juga mampu menjadi ejen penyebar bakteria ini. Tersebar melalui jilatan, gigitan atau hanya berada berdekatan dengan haiwan tersebut - dengan kes-kes yang kerap berlaku melibatkan jilatan anjing sebagai punca.

Bakteria ini akan menyerang tisu di bahagian mulut dan tekak, menyebabkan jangkitan pada bahagian mulut, hidung, tekak dan paru-paru, menyebakan berlakunya radang pada mata serta melemahkan gusi sehingga mampu mengakibatkan berlakunya masalah akar lemah pada gigi.

Sekiranya seseorang itu mempunyai daya tahan imunisasi yang lemah, jangkitan bakteria ini mampu menyebabkan individu tersebut mengalami septicemia - menyebabkan darah dalam badannya mengalami infeksi. (CDC Capnocytophaga)

Ketika artikel ini ditulis, Amerika Syarikat sedang mengalami wabak jangkitan ini di dua daerah iaitu Oklahoma dan Utah. Dianggap jarang berlaku pada anjing, leptospirosis berpunca daripada anjing yang telah tersentuh atau terkena badan air yang dicemari kencing tikus - sama ada melalui cara minum, berenang atau terpercik pada badannya.

Selepas menjangkiti anjing, bakteria itu akan membiak sehingga menyebabkan anjing tersebut mula menunjukkan tanda-tanda diserang penyakit, menyebabkannya demam panas. Sekiranya tidak dirawat, bakteria itu akan mula membiak di bahagian buah pinggang dengan banyak sehingga menyebabkan organ tersebut mula gagal berfungsi.

Bagi mengelakkan penyakit ini daripada merebak, tuan punya anjing dinasihatkan agar tidak membiarkan haiwan peliharaan anda minum atau bermain dalam kawasan di mana airnya bertakung atau bergerak perlahan serta mengelakkan anjing anda bersentuhan dengan haiwan-haiwan lain - khasnya rakun dan tikus. (Rare disease spread via rat urine)

Review of bacterial and viral zoonotic infections transmitted by dogs